Χέρμπερτ Τσάπμαν: Ο πατέρας του WM που άλλαξε το ποδόσφαιρο για πάντα! (pics-video) | ShootandGoal\nΧέρμπερτ Τσάπμαν: Ο πατέρας του WM που άλλαξε το ποδόσφαιρο για πάντα! (pics-video)\nΈνας αληθινός οραματιστής, ένας πρωτοπόρος εντός και εκτός γηπέδων, ένας χαρισματικός τακτικιστής, ένας φωτεινός ποδοσφαιρικός μέντορας που δίδαξε στους ποδοσφαιρόφιλους να βλέπουν το άθλημα μέσα από την κρυστάλλινη ματιά της επιστήμης.\nΑυτός ήταν ο Χέρμπερτ Τσάπμαν που καθιέρωσε πρώτος το περίφημο σύστημα WM 5-3-2 ή 3-5-2 ή με σημερινούς όρους το 3-4-3, με την προσθήκη ενός τρίτου αμυντικού σε ρόλο λίμπερο και όχι μόνο.\nΤη μεγαλοσύνη του και την οξύνοιά του λίγοι αντιλήφθηκαν στο πραγματικό τους μέγεθος στην εποχή του. Παρόλα αυτά, περισσότερα από 80 χρόνια μετά την εκδημία του, συνεχίζει να ζει με τα έργα και τις ημέρες του, όπως συμβαίνει άλλωστε με όλες τις ιδιοφυίες, αποτελώντας αναπαλλοτρίωτο κειμήλιο έμπνευσης για τους επίδοξους συναδέλφους του.\nΜε τους παραπάνω ύμνους και διάφορα άλλα κοσμητικά επίθετα θα χαρακτήριζε κανείς τον Χέρμπερτ Τσάπμαν που μεσουράνησε στον πάγκο της Άρσεναλ τις δεκαετίες 1920-1930\nΓεννημένος το 1878 στο Κίβετον Παρκ, μια μικρή πόλη ανάμεσα στο Σέφιλντ και το Γουόρκσοπ, υπό φυσιολογικές συνθήκες θα είχε ακολουθήσει τα πατρικά χνάρια δουλεύοντας στο ανθρακωρυχείο, καθώς σπούδασε μηχανικός ορυχείων. Ωστόσο, εκείνος είχε έρωτα αγιάτρευτο για την μπάλα. Η σπίθα της θέλησης στα κατάβαθα του έγινε η δάδα η οποία θα του φώτιζε τη στράτα, ενώ αυτός ξαμολήθηκε στο κυνήγι του ονείρου του.\nΕντούτοις, σε καμία περίπτωση ως παίκτης δεν ξεχώρισε. Αγωνίστηκε ως επί το πλείστον σε άσημες επαγγελματικές ομάδες, αλλά και σε συλλόγους ερασιτεχνικών κατηγοριών. Στάλιμπριτζ, Ροτσντέιλ, Γκρίμσμπι, Σουίντον, Σέπεϊ Γιουνάιτεντ, Γουόρκσοπ, Νορθάμπτον Τάουν, Νοτς Κάουντι και στην κορύφωση της ποδοσφαιρικής του σταδιοδρομίας, στην Τότεναμ συνθέτουν το παζλ.\nΠροπονητής από… σπόντα\nΠροτού συμπληρώσει τα 30, κρεμάει τα παπούτσια του για να δοκιμάσει μια νέα πρόκληση. Όπως γράφει ο Τζόναθαν Γουίλσον στο εξαιρετικό βιβλίο «Αντιστρέφοντας την Πυραμίδα»:\n«Η καριέρα του ως μάνατζερ δεν ξεκίνησε με κάποιον εντυπωσιακό τρόπο. Βρισκόταν στο μπάνιο, στα αποδυτήρια, ύστερα από ένα φιλικό που έπαιξε με τους αναπληρωματικούς της Τότεναμ, την άνοιξη του 1907, όταν ο συμπαίκτης του Γουόλτερ Μπουλ, του είπε ότι τον είχαν πλησιάσει από την ομάδα τού Νορθάμπτον και του πρότειναν να αναλάβει παίκτης-προπονητής. Ο Μπουλ, όμως, είπε στον Τσάπμαν ότι ήθελε να συνεχίσει ως ποδοσφαιριστής και ο Τσάπμαν τού απάντησε ότι εκείνον θα τον ενδιέφερε η πρόταση της Νορθάμπτον. Ο Μπουλ τον σύστησε σε αυτούς και αφού οι άνθρωποι της Νορθάμπτον δεν μπόρεσαν να εξασφαλίσουν τις υπηρεσίες του Σαμ Άσγουορθ, πρώην χαφ μπακ των Στόουκ και Μάντσεστερ Σίτι, προσέλαβαν τον Τσάπμαν». Τα αποτελέσματα ξεπέρασαν κάθε προσδοκία. Η Νορθάμπτον πανηγύρισε το πρωτάθλημα, το 1908 με μια επίθεση που πετούσε… φωτιές (90 γκολ).\nΕξαργυρώνοντας το σπουδαίο έργο του, ο Τσάπμαν το 1912 μετακόμισε στη Λιντς που οι καμπάνες χτυπούσαν δυσοίωνα. Τότε, βρισκόταν στον πάτο της βαθμολογίας της δεύτερης κατηγορίας. Όμως, σαν να κρατούσε μαγικό ραβδάκι, ο Άγγλος τεχνικός σε δύο χρόνια μεταμόρφωσε την εικόνα της, με συνέπεια να αναρριχηθεί στις πρώτες θέσεις.\nΔυστυχώς, η αισιοδοξία και η άφθονη ηλιοφάνεια, οι οποίες κυριαρχούσαν, στέρεψαν απότομα. Ο πόλεμος τράβηξε χειρόφρενο στην πορεία της και ταυτόχρονα μετατράπηκε σε προπομπό δυσάρεστων μαντάτων…\nΜετά το πέρας των εχθροπραξιών, «Τα Παγώνια» κατηγορήθηκαν πως είχαν πραγματοποιήσει παράνομες πληρωμές σε ποδοσφαιριστές άλλων ομάδων. Ο Τσάπμαν δεν δέχθηκε να δώσει για έλεγχο τα βιβλία του κλαμπ, με συνέπεια η Λιντς να αποβληθεί από το πρωτάθλημα και ο Άγγλος προπονητής να αποβληθεί ισοβίως από το ποδόσφαιρο τον Οκτώβριο του 1919.\nΔύο χρόνια αργότερα, τον προσέγγισε η Χάντερσφιλντ, επιδιώκοντας αναλάβει χρέη βοηθού προπονητή. Ο Τσάπμαν, ο οποίος επιθυμούσε διακαώς να επιστρέψει στο άθλημα, άσκησε έφεση κατά της καταδικαστικής απόφασης.\nΤελικά, δικαιώθηκε και ύστερα από ένα μήνα που ο ‘Αμπροουζ Λάνγκλεϊ παραιτήθηκε, ο Τσάπμαν παρέλαβε ολοκληρωτικά την μπαγκέτα του κουμανταδόρου.\nΣτην ξέφρενη κούρσα προς τον τίτλο ουδείς κατόρθωσε να βάλει χαλινάρι. Με ριζοσπαστικές αλλαγές στο τακτικό κομμάτι και άριστη καθοδήγηση, τα «τεριέ» σήκωσαν στον ουρανό το Κύπελλο Αγγλίας το 1922. Το αίσθημα διονυσιακής ευφορίας δεν σταμάτησε να πλημμυρίζει τις τάξεις του συλλόγου, καθώς η Χάντερσφιλντ αναδείχθηκε πρωταθλήτρια στην Α’ Κατηγορία (σημερινή Premier League) το 1924, επιτυχία που επανέλαβε ένα χρόνο μετά!\nΗ «επανάσταση» του «WM»\nΟ κανόνας του οφσάιντ παρέμενε αμετάβλητος από το 1866 και βάσει αυτού έπρεπε για να είναι ένας επιθετικός σε κανονική θέση, να υπάρχουν ανάμεσα στον επιθετικό και στην αντίπαλη εστία τρεις ποδοσφαιριστές της άλλης ομάδας (συνήθως ο τερματοφύλακας και δύο αμυντικοί).\nΗ σκωτσέζικη ομοσπονδία ήταν η πρώτη που υιοθέτησε την αλλαγή στο οφσάιντ με την ύπαρξη δύο αντί τριών ποδοσφαιριστών ανάμεσα στον επιθετικό και την εστία. Την εποχή που η ‘Αρσεναλ κέρδισε το Κύπελλο Αγγλίας του 1930, το νέο αγωνιστικό σύστημα είχε λάβει οριστική μορφή.\nΠλέον, οι επιθετικοί είχαν περισσότερο χώρο για να κινηθούν, έτσι το παιχνίδι απλώθηκε περισσότερο και οι κοντινές πάσες σταδιακά παραχωρούσαν τη θέση τους στις μακρινές μεταβιβάσεις.\nΟ Τσάπμαν ένιωθε ότι είχε έρθει το πλήρωμα του χρόνου, έστω και αν γνώριζε πως εκεί που θα πήγαινε δεν θα βασίλευε η μπουνάτσα, μα η φουρτούνα. Η αποστολή του έμοιαζε πολύ δύσκολη. Σαν να κατευθυνόταν με το πλοίο πλησίστιος πάνω σε παγόβουνο μέσα σε κρατήρα ηφαιστείου.\nΠροορισμός του η παραπαίουσα Άρσεναλ, η οποία το 1925 πάσχιζε να μείνει στην κατηγορία και είχε βάλει αγγελία για να βρει προπονητή! Ο tempora ο mores!\nΤο τελεσίγραφο του Τσάπμαν; Ξεκάθαρο, αφού δεσμεύτηκε πως θα παρέλθει πενταετία, προκειμένου οι «κανονιέρηδες» να κερδίσουν κάποιο τρόπαιο. Το μαεστρικό μοίρασμα των ρόλων, η ανανέωση των κυττάρων του έμψυχου δυναμικού με σημαντικές πινελιές ποιότητας και η καθιέρωση του 2-3-5 έμελλε να εκπληρώσουν την αρχική υπόσχεση. Ακριβώς πέντε χρόνια μετά τον ερχομό του αναμορφωτή του κλαμπ, οι Λονδρέζοι πανηγύριζαν το Κύπελλο Αγγλίας το 1930. Όσο για το σύστημα που γέννησε την επιτυχία; Ο Τζόναθαν Γουίλσον εξηγεί στο βιβλίο του:\n«Οι οπισθοφύλακες μάρκαραν τους ακραίους επιθετικούς και οι ακραίοι μέσοι τους επιθετικούς των αντιπάλων που έπαιζαν μέσα δεξιά και μέσα αριστερά, ο σέντερ χαφ είχε γίνει σέντερ μπακ και έπαιζε πάνω στον αντίπαλο σέντερ φορ, και οι δύο μέσα επιθετικοί οπισθοχωρούσαν λίγο, έτσι που το 2-3-5 γινόταν 3-2-2-3».Το περίφημο «WM» αποτέλεσε τον χαρτοκόπτη που έκοψε τις σελίδες και βοήθησε να ξεδιπλωθεί το νικηφόρο αφήγημα…\nΟ Μπέρναρντ Τζόι, που εντάχθηκε στην Άρσεναλ το 1935, έγραψε επιχειρώντας να αποκωδικοποιήσει τον εν λόγω σχηματισμό: «Το μυστικό του συγκεκριμένου συστήματος δεν ήταν η επίθεση, αλλά η αντεπίθεση… Είχαμε σχεδιάσει την καλύτερη δυνατή αξιοποίηση του κάθε ποδοσφαιριστή, έτσι που είχαμε έναν επιπλέον ποδοσφαιριστή κάθε στιγμή στη μεγάλη περιοχή, είτε στη δική μας, είτε σε αυτή των αντιπάλων. Ούτε ο έλεγχος του παιχνιδιού στη μεσαία γραμμή, ούτε ο αποκλεισμός της μεγάλης περιοχής των αντιπάλων ήταν ο σκοπός του παιχνιδιού…\nΔίναμε σκόπιμα χώρο στους αντιπάλους μας, αφήνοντάς τους να φτάνουν μέχρι τη μεγάλη περιοχή και τότε φεύγαμε στην αντεπίθεση με βαθιές μπαλιές στους πλάγιους επιθετικούς μας».\nΗ μαγιά των παικτών είχε «δέσει», και η τεχνογνωσία στην άκρη του πάγκου συγκροτούσαν τα εχέγγυα νικών. Τόσες πολλές ήταν που έφταναν για να φορέσει δις το στέμμα της πρωταθλήτριας εντός των τειχών (1931, 1933).\nΠαράλληλα, ο οξυδερκής Τσάπμαν ήταν ο πρώτος, ο οποίος, όπως αναφέρει το «Αντιστρέφοντας την Πυραμίδα», «μετά το τέλος της προπόνησης, συγκέντρωνε τους παίκτες μπροστά από ένα μαγνητικό πίνακα και ανέλυε την τακτική για το επικείμενο ματς, ενώ παράλληλα έκανε τις παρατηρήσεις του για το τελευταίο παιχνίδι που είχε παίξει η ομάδα του.\n[…] Στην Άρσεναλ καθιέρωσε τέτοιες συζητήσεις ως μέρος του εβδομαδιαίου προγράμματος. ‘’Γκρεμίζοντας τις παλιές συνήθειες’’, εξηγούσε ένα άρθρο στην εφημερίδα Daily Mail ‘’ήταν ο πρώτος μάνατζερ που με τη μεθοδικότητά του οργάνωνε τον τρόπο επικράτησης της ομάδας του σε κάθε παιχνίδι’’».\nTo 1932, μετά από δική του εισήγηση, τοποθετήθηκαν προβολείς στο «Χάιμπουρι», ώστε να διεξάγονται αγώνες το βράδυ. Επίσης, μεταξύ άλλων, εισηγήθηκε την αλλαγή της εμφάνισης των «κανονιέρηδων» με άσπρα μανίκια από κατακόκκινη που ήταν τα προηγούμενα χρόνια και την αναγραφή του αριθμού στις φανέλες των παικτών.\nΑνάγκασε τους παίκτες του να χειροκροτούν τους θεατές σε όλες τις πλευρές του γηπέδου δείχνοντας την ευγνωμοσύνη τους προς αυτούς. Πρότεινε την τοποθέτηση επόπτη γραμμής στο τέρμα(!) και δύο διαιτητές στα ματς.\nΤην 1 Ιανουαρίου 1934 ένα κρυολόγημα που άρπαξε ο Τσάπμαν και εξελίχθηκε σε πνευμονία τού στέρησε τη ζωή. Άφησε την τελευταία του πνοή στις 6 Ιανουαρίου λίγο πριν κλείσει τα 56 τουχρόνια, όμως οι ιδέες του θα παραμείνουν ολοζώντανες εις το διηνεκές. Ένα άγαλμά του κοσμεί το «Έμιρεϊτς». Οι πιστοί της μπάλας τού υποκλίνονται!


Μπαμπά τι είναι ευτυχία; | SDNA\n12 Φεβρουαρίου 2015, 21:57\n«Μπαμπά…τι είναι ευτυχία;» ρωτά ένα βράδυ το μικρό αγόρι το μπαμπά του. Ο μπαμπάς σκέφτεται σιωπηλά κι ύστερα απαντά… «Δεν ξέρω να σου το πω μα ξέρω να σου το δείξω. Κοιμήσου κι αύριο θα δεις…»\nΤην επόμενη ημέρα πρωί πρωί ο πατέρας ξυπνά το γιο του και του λέει. «Σέλωσε το γάιδαρο να πάμε στο χωράφι». Πράγματι ο μικρός ετοιμάζει το γάιδαρο. Ο πατέρας τον ανεβάζει πάνω στη σέλα. Εκείνος πιάνει τα γκέμια του γαϊδάρου και προχωρά μπροστά ενώ ο μικρός είναι καθισμένος πάνω στο γάιδαρο. Βγαίνουν από το σπίτι και προχωρούν στο δρόμο. Το χωριό όλο έχει ξυπνήσει κι οι χωριανοί πηγαίνουν στα χωράφια τους. Όλοι κοιτάζουν με απορία τον πατέρα να περπατά και το γιο να κάθεται πάνω στο γάιδαρο. Όλο το χωριό ψιθυρίζει…«Ντροπή! Μικρό παιδί κάθεται στο γάιδαρο αναπαυτικά κι ο πατέρας δίπλα να προχωρά. Κανένας σεβασμός!»\n«Άκουσες γιε μου:» ρωτά ο πατέρας το γιο. «Άκουσα πατέρα» απάντα ο γιος…και γυρίζουν σπίτι.\nΤο επόμενο πρωινό ο πατέρας και πάλι ξυπνά το γιο του νωρίς νωρίς. Σελώνουν το γάιδαρο μα αυτή τη φορά κάθεται ο πατέρας στην πλάτη του κι ο μικρός γιος προχωρά δίπλα. Βγαίνουν στο δρόμο. Το χωριό όλο τους κοιτά κι ακούγονται από παντού ψίθυροι…«Για δες έναν πατέρα. Βολεμένος πάνω στη σέλα του γαϊδάρου αφήνει το γιο του, μικρό παιδί να περπατά τόσο δρόμο! Τι αναισθησία.»\n«Άκουσες γιε μου:» ρωτά ο πατέρας το γιο. «Άκουσα πατέρα» απαντάει ο γιος…και γυρίζουν σπίτι.\nΤο επόμενο πρωί σελώνουν ξανά το γάιδαρο τους, μόνο που αυτή τη φορά κάθονται και οι δύο πάνω του και βγαίνουν στο δρόμο. Το χωριό όλο τους κοιτά με βλέμμα κατακριτέο να διασχίζουν το δρόμο και όλοι ψιθυρίζουν μεταξύ τους…«Κοίτα ντροπές! Έχουνε καλοκαθήσει κι οι δυο μαζί και το έχουνε φορτώσει το καημένο το ζωντανό πατέρας και γιος κι ούτε νοιάζονται αν αγκομαχάει, για να τους σηκώσει. Τεμπέληδες κι ακαμάτες κι οι δυο!»\nΤο επόμενο πρωί ξανά το ίδιο σελώνουν το γάιδαρο και βγαίνουν και πάλι στο δρόμο μα αυτή τη φορά το γαϊδούρι πάει μόνο του χωρίς κανείς να κάθεται πάνω του. Πατέρας και γιος περπατούν δίπλα στο ζωντανό τους. Το χωριό όλο τους κοιτά και ψιθυρίζει. «Ε! όχι τρελάθηκαν πατέρας και γιος. Άλλοι να θέλουν να έχουν γάιδαρο για βοήθεια κι αυτοί να τον έχουν και να τον αφήνουν να περπατά ξεφόρτωτος κι άχρηστος. Τουλάχιστον να τον έδιναν σε κάποιον που τον έχει ανάγκη αν δεν τον έχουν ανάγκη αυτοί! Ούτε που νοιάζονται για κανέναν παρά μόνο για τον εαυτό τους. Τόσο προκλητικοί, μπροστά σε όλο το χωριό. Ντροπή τους!»\n«Άκουσες γιε μου:» ρωτά ο πατέρας το γιο. «Άκουσα πατέρα» απαντάει ο γιος. Γύρισαν σπίτι…\n«Αγόρι μου κατάλαβες τι είναι ευτυχία:» ρωτάει ο πατέρας σαν κάθισαν πια το βράδυ δίπλα στη φωτιά. «Ναι πατέρα»…απαντά ο μικρός… «Ευτυχία είναι να είσαι κουφός…» Ένα μικρό χαριτωμένο μάθημα για τα παιδιά για να τους θυμίζουμε πως…από τη στιγμή που γεννήθηκαν, έχουν ένα γαϊδουράκι…που είναι δικό τους. Ολόδικο τους, το λένε ζωή κι έχουν την μοναδική του ευθύνη!\nΜα…για το γαϊδουράκι αυτό, τίποτε δεν είναι απλό, γιατί…. ότι κι αν κάνεις, όσο σωστά κι αν προσπαθήσεις να το κάνεις. Όσο διακριτικός και προσεκτικός κι αν είσαι. Όσο κι αν μοχθήσεις να μην ενοχλείς, να μην ερεθίζεις να μην προκαλείς…πάντα. Πάντα θα υπάρχει κάποιος που θα έχει άποψη. Θα πει για εσένα. Για τη ζωή σου. Για τις αποφάσεις σου. Θα μιλήσει. Θα ενοχληθεί. Θα διαφωνήσει. Θα νιώσει θιγμένος. Δεν είσαι εσύ! Είναι εκείνος. Να το θυμάσαι αυτό. Ευτυχία είναι να τραβάς το δρόμο σου. Να παίρνεις τις αποφάσεις σου. Να μην ακούς του καθενός το σωστό και το λάθος.\nΑυτός που έχει άποψη για εσένα, δεν ξέρει πως πήρες την κάθε σου απόφαση. Δεν ξέρει το πριν, το μετά, την ουσία μιας απόφασης σου που του φαντάζει λάθος. Αυτός που μιλά για εσένα κι έχει άποψη για εσένα…είναι η δεύτερη φωνή στο κεφάλι σου, που την αφήνεις να σε πληγώνει. Γιατί της δίνεις δύναμη; Γιατί πρέπει να είσαι αρεστός; Γιατί πρέπει σε όλους να εξηγείς; Πήρες μια απόφαση. Υποστήριξε την. Νιώσε καλά με αυτήν. Νιώσε ασφάλεια με τις επιλογές σου…μα να είσαι πάντα έτοιμος να τις αλλάξεις. Όχι γιατί σου το είπε κάποιος μα γιατί θα μπορείς μια μέρα με ωριμότητα να αναγνωρίσεις ένα λάθος σου. Εσύ να το αναγνωρίσεις…όχι οι άλλοι! «Ζω τη ζωή που διάλεξα»…αυτό θυμάμαι κάθε φορά που θα ακούσω κάποιον να μιλά για το δικό μου «γάιδαρο». Οι άνθρωποι μιλούν, μα όσο μια απόφαση σου δεν έχει επιπτώσεις στη ζωή κάποιου άλλου, όσο δεν τους ενοχλείς, όσο δεν τους πληγώνεις, όσο μια απόφαση σου δεν τους πονά και δεν τους κάνει κακό, δεν τους αφορά. Σταμάτα να ακούς! Είναι δικός σου ο γάιδαρος και δική σου η επιλογή για το πως θα τον χρησιμοποιήσεις. Κάθε μέρα σελώνουμε τα γαϊδουράκια μας και βγαίνουμε εκεί έξω εκτεθειμένοι στα μάτια του καθενός. Άλλοι λιγότερο, άλλοι περισσότερο.\nΌτι κι αν πουν, όπως κι αν το πουν, ότι κι αν νομίσουν για εσένα, η ζωή δεν μπορεί να περιμένει. Άνοιξε την πόρτα και βγες εκεί έξω κι απλά ζήσε! Ζήσε χωρίς να σε νοιάζουν αυτά που ακούς. Ζήσε γιατί αυτά που ακούς, δεν σε αφορούν. Ζέψτε το γάιδαρο! Βγαίνουμε στο δρόμο, αρχίζει η παρέλαση. Μην ξεχνάτε τις ωτοασπίδες… Πηγή: superdad.gr


Ο Έλληνας στρατηγός που έδειξε ότι ακόμα και η υποχώρηση μπορεί να μετατραπεί σε νίκη - Αρχαία Ελληνικά\nHome / Αρχαίοι Έλληνες / Ο Έλληνας στρατηγός που έδειξε ότι ακόμα και η υποχώρηση μπορεί να μετατραπεί σε νίκη\nΟ Έλληνας στρατηγός που έδειξε ότι ακόμα και η υποχώρηση μπορεί να μετατραπεί σε νίκη\nΣάββατο, Ιουνίου 26, 2021 - Αρχαίοι Έλληνες\nΕίναι γνωστός για τον θρίαμβο της Αμφίπολης κατά των Αθηναίων. Μια μάχη που κέρδισε μεν, σκοτώθηκε δε.\nΚαι ο θάνατός του, όπως και ο θάνατος του αθηναίου εχθρού του, θα έπειθαν τις δυο δυνάμεις να υπογράψουν μια εύθραυστη ανακωχή.\nO δαφνοστεφής Βρασίδας παραμένει ωστόσο στα κατάστιχα της στρατιωτικής ιστορίας και για μια άλλη μάχη. Εκεί που έδειξε πως ακόμα και η υποχώρηση, αν γίνει μεθοδικά και συντεταγμένα, δεν σημαίνει απαραίτητα ήττα.\nΟ Βρασίδας εξάλλου δεν ήταν τυχαίος. «Αχιλλέα του Πελοποννησιακού Πολέμου» αποκαλούσαν χαρακτηριστικά τον λακεδαιμόνιο στρατηγό, μια από τις σημαντικότερες στρατιωτικές μορφές της Σπάρτης κατά τον Πελοποννησιακό Πόλεμο.\nΟ Θουκυδίδης τον απεικονίζει με τα πιο ζωντανά χρώματα, λέγοντάς μας πως ήταν δεινός ρήτορας, εύστροφος και σωστή στρατιωτική διάνοια, ενσαρκώνοντας πλήρως στο πρόσωπό του τα ιδεώδη της αρχαίας Σπάρτης.\nΟ μεγάλος πρωταγωνιστής της πρώτης φάσης του Πελοποννησιακού Πολέμου (Αρχιδάμειος Πόλεμος, 431-421 π.Χ.) διακρινόταν για την τόλμη και την ανδρεία του, αλλά και τις διπλωματικές αρετές του.\nΗ κορυφαία στιγμή του ήταν και το τέλος του: Η μάχη της Αμφίπολης\nΗ περίφημη μάχη της Αμφίπολης έλαβε χώρα το 422 π.Χ., φέρνοντας αντιμέτωπους τους Σπαρτιάτες, υπό τον Βρασίδα, και τους Αθηναίους, υπό τον Κλέωνα.\nΈχοντας νικήσει τους Αθηναίους το 424 π.Χ. στο Δήλιο της Βοιωτίας, ο Βρασίδας κινήθηκε στη Χαλκιδική. Η εκστρατεία του στη Μακεδονία είχε διττό σκοπό: την αναζήτηση συμμαχιών, αλλά και την κατάληψη πόλεων φίλα προσκείμενων στην Αθήνα.\nΚάποια στιγμή πληροφορήθηκε πως ο Κλέων κινούνταν εναντίον του. Οι δύο στρατοί στρατοπέδευσαν κοντά στα τείχη της Αμφίπολης, ο Βρασίδας άφησε ωστόσο ένα μέρος των δυνάμεών του, κάπου 150 άντρες, εντός της πόλης.\nΉταν άλλη μια ευκαιρία για να επιδείξει ο δαιμόνιος λακεδαιμόνιος στρατηγός την ευφυΐα του. Ο Βρασίδας πότε έκρυβε τον στρατό του πίσω από τα τείχη της Αμφίπολης και πότε τον εμφάνιζε, κάνοντας τον Κλέωνα να πιστέψει πως θα του επιτεθεί.\nΟ Αθηναίος στρατηγός ετοίμαζε τον στρατό του για επίθεση, δίνοντας στον Βρασίδα την ευκαιρία που τόσο αποζητούσε. Οι πύλες της στρατηγικής σημασίας πόλης άνοιξαν ξαφνικά και από μέσα ξεχύθηκε ο στρατός των Σπαρτιατών.\nΟ αιφνιδιασμός της εξόδου ήταν ολοκληρωτικός. Οι Αθηναίοι τράπηκαν σε φυγή και η μάχη μετατράπηκε σε σφαγή. Μέτρησαν σοβαρές απώλειες εκατοντάδων στρατιωτών, ενώ οι Σπαρτιάτες έχασαν μόλις 7 άντρες. Μόνο που μεταξύ τους ήταν και ο ίδιος ο Βρασίδας. Αλλά και ο Κλέων, από πλευράς Αθηναίων.\nΟ Βρασίδας μεταφέρθηκε τραυματίας εντός των τειχών και άφησε λίγο αργότερα την τελευταία του πνοή. Πριν πεθάνει, πληροφορήθηκε πάντως ότι ο στρατός του είχε νικήσει. Τις παραμονές μάλιστα της επίθεσης, εκφώνησε άλλον έναν περίφημο λόγο του, εμψυχώνοντας για μια τελευταία φορά τους άντρες του.\nΤον έθαψαν με τιμές μέσα στην Αμφίπολη, ενός προς τιμήν του στήθηκε στη Σπάρτη ένα κενοτάφιο, δίπλα στα μνημεία του Παυσανία και του Λεωνίδα.\nΟ θάνατος των δύο στρατηγών, αλλά και η πανωλεθρία της Αθήνας, έπεισαν τις δύο πόλεις να φέρουν στην επιφάνεια τις φιλειρηνικές τους παρατάξεις.\nΟι δύο πλευρές θα κατέληγαν την επόμενη χρονιά στην εύθραυστη Νικίειο Ειρήνη (Μάρτιος του 421 π.Χ.), δίνοντας έτσι τέλος στην πρώτη φάση του Πελοποννησιακού Πολέμου.\nΗ «άλλη» μάχη\nΟ λακεδαιμόνιος στρατηγός δεν περίμενε όμως την Αμφίπολη για να γίνει γνωστός στα πέρατα του ελληνικού κόσμου. Οι πρώτες ριπές των εξαιρετικών και παράτολμων τακτικισμών του, των «Βρασίδειων», όπως ονομάστηκαν χαρακτηριστικά, φάνηκαν από τις πρώτες στιγμές του Πελοποννησιακού.\nΉδη από το 431 π.Χ. είχε τρομερές στρατιωτικές επιτυχίες στο ενεργητικό του. Όπως το γεγονός ότι κατάφερε να λύσει την αθηναϊκή πολιορκία της Μεθώνης με μόλις 100 άντρες στο πλευρό του.\nΟι Αθηναίοι, με στόλο 100 πλοίων, πραγματοποίησαν απόβαση στην πόλη, που δεν είχε παρά μια μικρή φρουρά. Η κατάληψή της φάνταζε εύκολη ιστορία, δεν υπολόγιζαν όμως τον Βρασίδα, που βρισκόταν κοντά στη Μεθώνη και έσπευσε τάχιστα.\nΜε γενναιότητα που ξεχείλιζε, κατάφερε να διαπεράσει τα στρατεύματα των πολιορκητών και να μπει στην πόλη, χάνοντας κατά την αιφνιδιαστική εισβολή του λίγους μόνο άντρες. Έτσι έσωσε τη Μεθώνη και τιμήθηκε από τη Σπάρτη.\nΜε τέτοιες στρατιωτικές επιτυχίες στο ενεργητικό του, σε στεριά και θάλασσα, έφτασε να εκστρατεύσει το 428 π.Χ. στη Μακεδονία, μεταφέροντας εκεί το θέατρο των μαχών. Κατέλαβε πολλές πόλεις και έπεισε άλλες τόσες να τον ακολουθήσουν χωρίς μάχη, καθώς η προσωπικότητα και η δικαιοσύνη του έκαναν εύκολη την αποστασία από το άρμα της Αθήνας.\nΚάποιες φορές έφτανε ένας λόγος του για να παραδοθούν οι πόλεις στους Σπαρτιάτες (όπως έγινε στην Άκανθο και τα Στάγειρα).\nΤο ημερολόγιο έδειχνε 423 π.Χ. όταν του ζήτησε ο σύμμαχός του, ο βασιλιάς της Μακεδονίας, Περδίκκας Β’ (γιος του Αλέξανδρου Α’), να τον βοηθήσει στον δικό του πόλεμο. Ο Βρασίδας τού είχε μεγάλη υποχρέωση, ο Περδίκκας είχε αναλάβει τη σίτιση του μισού πελοποννησιακού στρατού.\nΚι έτσι εκστράτευσαν από κοινού εναντίον του Αρραβαίου στη βορειοδυτική Μακεδονία, στο κρατίδιο των Λυγκηστών. Η μάχη ήταν να δοθεί στη Λυγκηστίδα (Λύγκος), ο Περδίκκας περίμενε όμως και τους ιλλυριούς συμμάχους του.\nΜερικές σποραδικές μάχες αργότερα, οι τρομεροί μισθοφόροι τον πρόδωσαν όμως και συντάχθηκαν με τον στρατό του Αρραβαίου εναντίον του μακεδόνα βασιλιά. Ο Περδίκκας τράπηκε σε φυγή τη νύχτα, αφήνοντας ουσιαστικά μόνο τον Βρασίδα και μάλιστα μέσα σε εχθρικό έδαφος.\nΟι μισθοφόροι Ιλλυριοί είχαν φήμη άγριων και ικανών πολεμιστών και η προσχώρησή τους στις τάξεις του εχθρού ήταν μεγάλο πλήγμα για την εκστρατεία. Ο Βρασίδας δεν αντιλήφθηκε την υποχώρηση των συμμάχων Μακεδόνων και βρέθηκε τα ξημερώματα απομονωμένος βαθιά μέσα στα εδάφη του εχθρού.\nΚαι τότε θα έλαμπε η στρατηγική του διάνοια για άλλη μια φορά. Αφού εκφώνησε άλλον έναν εμψυχωτικό λόγο, απομυθοποιώντας ουσιαστικά την πολεμική μηχανή των Ιλλυριών, οργάνωσε την απαγκίστρωσή του από τη χώρα των Λυγκηστών.\nΟι στρατιωτικοί ελιγμοί του για μια συντεταγμένη υποχώρηση άφησαν εποχή. Ήταν υποχώρηση μεν, είχε λάβει ωστόσο όλα τα μέτρα απέναντι σε μια αιφνιδιαστική επίθεση του εχθρού. Η υποχώρηση με τάξη και πειθαρχία, έλεγε στους στρατιώτες του, δεν είναι ήττα, ειδικά αν έχεις να αντιμετωπίσεις ένα ασύνταχτο πλήθος βαρβάρων.\nΚαι πράγματι δικαιώθηκε. Οι Ιλλυριοί επιτέθηκαν τελικά και το πλήρωσαν ακριβά. Ο Βρασίδας οργάνωσε με πρωτόγνωρο τρόπο την υποχώρηση των δυνάμεών του, σε σχηματισμό αμυντικού τετραγώνου.\nΟ στρατηγικός στόχος ήταν να προστατευτούν οι ελαφρά θωρακισμένοι πολεμιστές, την ίδια ώρα που μικρές και ευέλικτες μονάδες ελίτ στρατιωτών απέκρουαν τις επιθέσεις του εχθρού. Ο Βρασίδας έκανε πολλά και νεωτεριστικά σε αυτή την υποχώρηση, εξασφαλίζοντας τακτικά πλεονεκτήματα σε στενά περάσματα και υψώματα.\nΟι Σπαρτιάτες επέστρεψαν τελικά με ασφάλεια σε φιλικό έδαφος, μόνο που η προδοσία του Περδίκκα θα έδινε τέλος στη συμμαχία Μακεδονίας και Σπάρτης.\nΑυτός ήταν ο Βρασίδας, ο τολμηρός στρατηγός της Σπάρτης, τον οποίο μελέτησε καλά ο στρατηλάτης Μέγας Αλέξανδρος για τη δική του μεγαλειώδη εκστρατεία.\nΛέγεται μάλιστα ότι ο Βρασίδας εκτιμούσε τόσο τη γενναιότητα που κάποια στιγμή άφησε ελεύθερο ένα ποντίκι που τον είχε δαγκώσει. Όταν τον ρώτησαν περίεργοι οι άντρες του γιατί του χάρισε τη ζωή, ο στρατηγός απάντησε: «Τίποτα δεν είναι τόσο μικρό και αδύναμο ώστε να μην μπορεί να ζήσει αν έχει τόλμη»…\nΟ Έλληνας στρατηγός που έδειξε ότι ακόμα και η υποχώρηση μπορεί να μετατραπεί σε νίκη Reviewed by Αρχαία Ελληνικά on Σάββατο, Ιουνίου 26, 2021 Rating: 5


05:29 , Σάββατο 19 Ιανουαρίου 2019\n“Το Σύνταγμα λέει με σαφήνεια ότι όλοι οι πολίτες έχουν δικαίωμα στην πρόσβαση στο επάγγελμα με βάση τα κριτήρια αξιοκρατίας. Όλοι οι συνταγματολόγοι μας λένε ότι πρέπει να υπάρχουν ισόρροπα κριτήρια, να ισορροπεί η προϋπηρεσία με τα επιστημονικά κριτήρια –μάλιστα ορισμένοι λένε ότι τα επιστημονικά θα πρέπει να είναι παραπάνω από την προϋπηρεσία”, είπε ο υπουργός Παιδείας προσθέτοντας ότι στους 150.000 εν δυνάμει υποψηφίους προς διορισμό “υπάρχουν κάποιοι που έχουν μεγάλη προϋπηρεσία, υπάρχει μία τεράστια κατηγορία ανθρώπων που δεν έχει καθόλου, υπάρχουν κάποιοι που έχουν πολλά επιστημονικά προσόντα κι άλλοι που έχουν ελάχιστα”.\nΣε ό,τι αφορά τον γραπτό διαγωνισμό, ο κ. Γαβρόγλου διευκρίνισε ότι “τον καταργούμε διότι δεν θεωρούμε ότι είναι επιστημονικά έγκυρος, ανεξαρτήτως αν είναι αδιάβλητος –που είναι”, διερωτώμενος εάν “είναι ένα κριτήριο που πρέπει να μετράει τόσο πολύ, για να εγγυηθεί ένα καλό προφίλ εκπαιδευτικού”.\nΜε αφορμή τις κινητοποιήσεις της ΔΟΕ και της ΟΛΜΕ, αλλά και την σε υψηλούς τόνους αντιπαράθεση που είχε χθες στη Βουλή για το θέμα με τον γενικό γραμματέα του ΚΚΕ, Δημήτρη Κουτσούμπα, δήλωσε: “Δεν έχω καταλάβει τι προτείνουν όλοι αυτοί που διαδηλώνουν ή αν το έχω καταλάβει σωστά τότε υπάρχει ένα θέμα, όλοι αυτοί λένε οι συμβασιούχοι οι προσωρινοί να μετατραπούν σε μόνιμους. Αυτό το απαγορεύει το Σύνταγμα. Το δεύτερο όμως είναι: Με ποιο σύστημα θα γίνει; Όποιος κάνει αίτηση; […] Παρακάλεσα τον κ. Κουτσούμπα με ποιο σύστημα θα το κάνει αυτό, δεν πήρα απάντηση, παρά μία επιθετικότητα”.\nΚληθείς να απαντήσει στην κριτική της αξιωματικής αντιπολίτευσης ότι η κυβέρνηση νομοθετεί για όταν δεν θα είναι κυβέρνηση πια και ότι δεν υπάρχει εγγραφή στον προϋπολογισμό για τους 15.000 διορισμούς, επισήμανε: “Η αντιπολίτευση διά του αρχηγού της έχει εκφραστεί με σαφήνεια ότι δεν θέλει διορισμούς -το είπε στον ΑΝΤ1 ο κ. Μητσοτάκης πριν από 2-3 μέρες- και μάλιστα οι εκπαιδευτικές ομοσπονδίες αρνήθηκαν να πάρουν θέση επ’ αυτού του ζητήματος. Κατά τη γνώμη μου είναι μείζον το πολιτικό ζήτημα. Μετά από 10 χρόνια αδιοριστίας στην εκπαίδευση, με τόσους αναπληρωτές ο αρχηγός της αξιωματικής αντιπολίτευσης έρχεται και λέει εγώ δεν θέλω διορισμούς, δεν λέει εγώ θα τους διορίσω με το τάδε σύστημα […] Εμείς λέμε 15.000 διορισμούς και το 2019 θα γίνουν 4.500. Γι’ αυτούς υπάρχει εγγραφή στον προϋπολογισμό. Για αυτούς που θα γίνουν το 2019 υπάρχει εγγραφή –ο προϋπολογισμός δεν προβλέπει τι θα γίνει σε τρία χρόνια, σε πέντε χρόνια, ο προϋπολογισμός του κράτους είναι για ένα χρόνο. Ανακοινώσαμε 15.000 διορισμούς, για τους 4.500 οι πιστώσεις είναι σαφείς”. Γνωστοποίησε δε, ότι “στη διάρκεια του 2019, την άνοιξη, θα προκηρύξουμε και αυτούς του 2020, ώστε οι άνθρωποι να μπορούν να διοριστούν στο 2020 όσο γίνεται πιο νωρίς”. “Άρα”, τόνισε, “δεν καταλαβαίνω ποια ακριβώς είναι η σπέκουλα”.\nΓΑΒΡΟΓΛΟΥ ΔΙΟΡΙΣΜΟΙ ΕΚΠΑΙΔΕΥΤΙΚΟΙ ΚΩΣΤΑΣ ΓΑΒΡΟΓΛΟΥ


Αναζητούνται ρεαλισμός και ψυχραιμία – Mind the ..basket\nΔεν συνηθίζεται μέσα Μάρτη να αποτιμάται μια ολόκληρη σεζόν. Ωστόσο, ο Ολυμπιακός έχει μπροστά του έναν σκάρτο διαδικαστικό μήνα πριν μπει ξανά σε μια μακρόσυρτη off season.\nΟπότε, ας κάνουμε έναν απολογισμό.\nΓράφει ο 77\nΑυτή εδώ η σπάνια φάση που ολοκληρώνει ανατροπή αποτέλεσε την αρχή της κατάρρευσης τους φετινού Ολυμπιακού συνοψίζοντας μάλιστα ολόκληρη τη σεζόν. Όλες οι φάσεις καρέ – καρέ συμβολικές. Ο Σλούκας δεν έχει ανάσες και καθαρό μυαλό στο τέλος. Ο αντίπαλος πιο έτοιμος, με περισσότερη ενέργεια και πνευματική διαύγεια. Ο Σπανούλης παλεύει μάταια να τον φτάσει. Ο Λίβιο κάνει την υπερπροσπάθεια μήπως και…\nΕντυπωσιακή η ευκολία που έκτοτε η ομάδα παραδίνεται, που μέσα σε 1,5 μήνα πετά στα σκουπίδια το υπόλοιπο 1/3 της σεζόν, που αδικεί την προσπάθεια των προηγούμενων 2/3 και που μουντζουρώνει την συνολική της εικόνα.\nΟ Ολυμπιακός απώλεσε τις τελευταίες βδομάδες τις πιθανότητές του για πρόκριση στα play offs κι αυτό έχει δημιουργήσει προβληματισμό και απαισιοδοξία. Όσο και τα εμφανή σημάδια παραίτησης που παρουσιάζει. Η μεγάλη εικόνα, όμως, είναι το ζητούμενο. Είναι για πέταμα η χρονιά ή μήπως μπορεί να αποτελέσει βάση για μια συνέχεια ώστε του χρόνου η ομάδα να εμφανιστεί αισθητά καλύτερη; Μπορεί ο αποκλεισμός να είναι μια αποτυχία επίτευξης του (μοναδικού εξάλλου) στόχου που το ίδιο το club έθεσε στην αρχή της σεζόν αλλά για να αξιολογηθεί το μέγεθος αυτής της αποτυχίας πρέπει να αναλυθούν το περιβάλλον μέσα στο οποίο προέκυψε και οι προοπτικές που ανοίγονται πέρα απ’ την στενή ερμηνεία των νικών – ηττών.\nΠολύ συχνά η τελευταία εντύπωση κάθε σεζόν κρίνει σχεδόν τα πάντα. Το ‘χουμε δει πολλές φορές στην Ελλάδα όπου η κατάληξη των τελικών των play offs καθόριζαν σημαντικά την επερχόμενη off season. Είτε αυτή αφορούσε προπονητές είτε παίκτες είτε τον γενικότερο σχεδιασμό του club. Ο Ολυμπιακός μπορεί εδώ και 2 χρόνια να μην έχει την Α1 για να επηρεαστεί θετικά ή αρνητικά κι έτσι το απογοητευτικό του κλείσιμο στην regular season της Euroleague κινδυνεύει να σκεπάσει τα πάντα. Η δυναμική της κατάρρευσης είναι τέτοια που δύσκολα θα αφήσει ανεπηρέαστη την δουλειά που πρέπει να γίνει την επόμενη σεζόν. Ο Ολυμπιακός, λοιπόν, απέχοντας απ’ το πρωτάθλημα χάνει την ευκαιρία να δώσει στην φετινή ομάδα μια διέξοδο που ενδεχομένως βοηθούσε στην αναζήτηση της ισορροπίας. Τώρα όλοι και όλα είναι υπό κρίση μέσα απ’ το πρίσμα της παταγώδους αποτυχίας στην Euroleague.\nΜένουν ακόμη παιχνίδια κι ο Ολυμπιακός οφείλει να τα παίξει με την μεγαλύτερη δυνατή προσήλωση για πολλούς λόγους. Κυρίως για να μην προβοκάρει την ίδια του τη συνέχεια. Η σεζόν ήταν εξαρχής δύσκολη, η ίδια η ομάδα πολλές φορές την έκανε δυσκολότερη και είναι βέβαιο πως δεν ανταποκρίθηκε στην ελάχιστη προσδοκία να μείνει τουλάχιστον μέχρι το τέλος στο παιχνίδι της διεκδίκησης μιας θέσης στα play offs. Ωστόσο, υπάρχουν κομμάτια πάνω στα οποία μπορεί να πατήσει. Κι αυτό ακριβώς το σημείο δηλ. η ψύχραιμη αξιολόγηση των επιμέρους πεδίων της φετινής πορείας είναι ταυτόχρονα μια μεγάλη πρόκληση αλλά και ένα πραγματικά δύσκολο εγχείρημα. Ο πειρασμός της εύκολης οδού – διάλυση και ξανά απ’ το μηδέν – είναι μεγάλος.\nΠέρα απ’ το αγωνιστικό σκέλος, τη στελέχωση, τις επιλογές των παικτών και τις επιδιώξεις του coach, στην αφετηρία της φετινής χρονιάς υπήρξε μια σημαντική αλλαγή στο κλίμα μέσα και γύρω απ’ τον οργανισμό. Καθόλου αμελητέο για να το προσπεράσει κανείς. Ο Ολυμπιακός μετά από 1,5 χρόνο ταλαιπωρίας και εσωστρέφειας, πορείας χωρίς προσανατολισμό και προοπτική, σπασμωδικών κινήσεων επέστρεψε με μια λογική, με σχέδιο και με ξεκάθαρη στόχευση ως προς το μέλλον. Ανεξάρτητα απ’ την εφαρμογή, υπήρξε ένας χαραγμένος δρόμος για να ακολουθηθεί. Προφανώς και σ’ αυτό συνέβαλλε η λύση των οικονομικών προβλημάτων των ιδιοκτητών τα οποία πέρα απ’ τα αυτονόητες είχαν και παρεπόμενες συνέπειες στη λειτουργία του club κι όχι μόνο.\nΕίναι προφανές πως έγιναν λάθη στον σχεδιασμό του ρόστερ, υπερτιμήθηκαν καταστάσεις και η ομάδα εμφανίστηκε πολύ εύθραυστη σε συγκεκριμένα σημεία της περιόδου. Ακόμη και το γεγονός πως δεν επιχειρήθηκαν 1-2 παρεμβάσεις στο ρόστερ όταν τα προβλήματα έγιναν σαφή αποτελεί μια ολιγωρία που κόστισε. Για παράδειγμα, ο ασυνήθιστος τραυματισμός του Παπανικολάου. Πότε διαπιστώθηκε η σοβαρότητά του; Πότε κατάλαβαν πως ο παίκτης χάνει το υπόλοιπο της σεζόν; Και γιατί δεν έγινε προσπάθεια να καλυφθεί το κενό που άφησε πίσω του; Όλα τα παραπάνω και η έλλειψη ξεκάθαρης αγωνιστικής ταυτότητας οδήγησαν στα εντυπωσιακά σκαμπανεβάσματα καθ’ όλη την διάρκεια της σεζόν ακόμη και μέσα στα ίδια ματς. Ο Ολυμπιακός δεν σταθεροποιήθηκε ποτέ, δεν μείωσε το χάσμα μεταξύ των καλών και των κακών του διαστημάτων. Πρόβλημα στην περιφερειακή άμυνα, αδυναμία στο αμυντικό ριμπάουντ και έλλειψη ιδεών στην επίθεση μισού γηπέδου.\nΟι επιστροφές είναι συνήθως δύσκολες. Είτε γιατί το συναίσθημα κυριεύει το μυαλό. Είτε γιατί μια επιτυχημένη πρώτη θητεία του παρελθόντος δημιουργεί υπερβολικές προσδοκίες μεταφρασμένες σε όρους του παρόντος. Δύσκολα βρίσκει κανείς πολλές περιπτώσεις επαγγελματιών που πετυχαίνουν κάπου την πρώτης τους φορά, φεύγουν κι επιστρέφουν για μια δεύτερη που αποδεικνύεται επίσης επιτυχημένη.\nΟ Μπαρτζώκας επέστρεψε δικαιωμένος. Καθόλου δεν πρέπει να υποτιμάται αυτή η αίσθηση ενός επαγγελματία πολύ περισσότερο όταν μιλάμε για κάποιον με τον συγκεκριμένο χαρακτήρα και τις ιδιαίτερες συναισθηματικές παραμέτρους της σχέσης του με τον σύλλογο. Ο coach έφυγε πικραμένος και μ’ έναν ντροπιαστικό τρόπο οι πληγές του οποίου έμειναν ανοιχτές για καιρό.\nΤο βασικό πρόβλημα φέτος είναι το ότι δύσκολα απαντά κανείς στο ερώτημα : «Τι μπάσκετ ήθελε να παίξει τελικά;».\nΚάτι που να προσομοιάζει στον Ολυμπιακό της πρώτης του θητείας;\nΚάτι κοντινότερο στην Λοκομοτίβ που φαίνεται πως αποτελεί την πιο αντιπροσωπευτική ομάδα με βάση την δική του φιλοσοφία;\nΚάτι που να φέρνει στην Χίμκι του Σβεντ;\nΗ Μπάρτσα δεν μπαίνει στον λογαριασμό γιατί ήταν ξεκάθαρο πως ο εκεί Μπαρτζώκας δούλεψε υπό πολλούς περιορισμούς.\nΑν έπρεπε να εστιάσω σε ένα βασικό σημείο που δυσκολεύει την δουλειά του coach είναι η διαχείριση της πίεσης και του άγχους. Μια απ’ τις σημαντικότερες πτυχές του επικεφαλής ενός συνόλου είναι το να μην μεταφέρει την πίεση στα μέλη της ομάδας. Να λειτουργεί αποσυμπιεστικά, να αποτελεί τον τοίχο που θα σταματούν όλα. Ο Μπαρτζώκας είναι φανερό μετά από τόσα χρόνια καριέρας πως δυσκολεύεται να βρει την ισορροπία. Πολύ περισσότερο στον Ολυμπιακό όπου το συναισθηματικό υπόβαθρο επηρεάζει τόσο αποφασιστικά όσο πουθενά αλλού.\nΚαθόλου τυχαίο το δείγμα και της φετινής σεζόν. Ο Ολυμπιακός έκανε τα καλύτερά του ματς όταν δεν υπήρξε η υποχρέωση της νίκης. Κι αντίστροφα τα χειρότερά του όταν η νίκη ήταν προαπαιτούμενο.\nΤΟ ΚΕΦΑΛΑΙΟ ΣΛΟΥΚΑΣ\nΟ Ολυμπιακός κατάφερε να πείσει τον Σλούκα να επιστρέψει παρά τα σαφέστατα μειονεκτήματά του έναντι του ανταγωνισμού. Του πρόσφερε όχι το μεγαλύτερο συμβόλαιο που θα μπορούσε ο Έλληνας γκαρντ να βρει αλλά την δυνατότητα να ηγηθεί ξεκάθαρα ενός νέου project με ορίζοντα τριετίας.\nΟ παίκτης στα 30 του πλέον γύρισε εντελώς διαφορετικός απ’ όταν έφυγε πριν από 5 χρόνια. Το status του top class guard βελτιωμένου σε κάθε κομμάτι του παιχνιδιού του, ξέχειλου από παραστάσεις κι εμπειρίες, χορτάτου από λεφτά και τίτλους. Ο Ολυμπιακός που άφησε ήταν ο Ολυμπιακός του Σπανούλη. Ο Ολυμπιακός που βρήκε θα ήταν ο Ολυμπιακός μετά τον Σπανούλη. Ο δικός του Ολυμπιακός. Αυτό το κτητικό είναι ταυτόχρονα ευλογία και παγίδα για τον ίδιο τον παίκτη και την ομάδα.\nΥπάρχει μια γενική ροπή στην αναζήτηση του υπεράνθρωπου ηγέτη κι εφόσον αυτός υπήρξε στο παρελθόν στην ανάγκη να χριστεί κάποιος ως ο «αντ’ αυτού». Μετά την δραστική περικοπή των budget των αιωνίων το 2012 και οι δύο ακούμπησαν στην τεράστια κλάση των Διαμαντίδη – Σπανούλη. Οι επιτυχίες έφτιαξαν το σχετικό manual που σε πρώτο πλάνο είχε τον παικταρά – ηγέτη και πίσω τους όποιους. Στον ΠΑΟ έγινε το γνωστό λάθος με τον Καλάθη. Αν στον Ολυμπιακό περίμεναν πως ο Σλούκας μόνος του θα κουβαλήσει την ομάδα στην επιτυχία πατώντας στα χνάρια του Σπανούλη η φετινή σεζόν τους προσγειώνει στην πραγματικότητα. Οι συγκρίσεις με τον Bill είναι άσκοπες κι αχρείαστες. Άλλες εποχές, άλλος ανταγωνισμός, άλλες συνθήκες κι άλλοι παίκτες.\nΟ Σλούκας για πρώτη φορά στην καριέρα κλήθηκε να ηγηθεί ξεκάθαρα μιας προσπάθειας. Έχει την ποιότητα και την κλάση για να είναι καθοριστικός στην δημιουργία μιας καλής κι ανταγωνιστικής ομάδας. Διόλου ευκαταφρόνητο διακύβευμα αν αναλογιστεί κανείς την αγωνιστική πτώση της ομάδας την τελευταία διετία. Αλλά μέχρι εκεί.\nΉταν φυσικό να επωμιστεί μεγαλύτερο βάρος και να του ζητηθεί να γίνει επιθετικότερος. Ο Σλούκας θα έπρεπε να σουτάρει περισσότερο για να σκοράρει περισσότερο. Χωρίς να έχει στημένο στις γωνίες τον Ντατόμε για τρίποντο ή close out επίθεση. Χωρίς τον Βέσελι alter ego στο p’n’r’. Και φυσικά χωρίς τον Μπογκντάνοβιτς δίπλα…\nΤΑ ΒΑΣΙΚΑ ΕΡΩΤΗΜΑΤΑ ΣΤΟ ΞΕΚΙΝΗΜΑ\nΌταν η ομάδα στήθηκε στην αφετηρία, είχε πέντε παραμέτρους απ’ τους οποίους θα εξαρτιόταν κατά πολύ η φετινή σεζόν.\nΘα σταθούν επαρκώς στο «5» ο Μάρτιν κι ο Έλις;\nΘα μείνει υγιής ο Σλούκας χωρίς τα μικροπροβλήματα που αντιμετώπισε τις τελευταίες δυο σεζόν στη Φενέρ;\nΘα δώσει ο Χάρισον με συνέπεια το μακρινό σουτ ή θα έχει σκαμπανεβάσματα τύπου Πολ;\nΕίναι ο Μακίσικ ο παίκτης που είδαμε στο μικρό δείγμα της περασμένης σεζόν;\nΘα καταφέρει ο Σπανούλης να σηκώσει στα 38 του το βάρος του δεύτερου καλύτερου δημιουργού;\nΗ εικόνα της ομάδας απάντησε θετικά σε μόλις δύο απ’ τα πέντε αλλά και πάλι με αστερίσκους. Ο Σλούκας έμεινε υγιής αλλά αυτό δεν αποδείχτηκε αρκετό καθώς αγωνιστικά φορτώθηκε περισσότερα απ’ όσα μπορούσε να αντέξει. Ο Μακίσικ ήταν όντως ο παίκτης που κατέπληξε πέρσι στα λίγα ματς που πρόλαβε να παίξει επιβεβαιώνοντας πάντως πως δύσκολα μπορεί να βρεθεί στην ίδια πεντάδα με τον Παπανικολάου.\nΤα υπόλοιπα τρία ερωτήματα απαντήθηκαν αρνητικά χωρίς αμφιβολία. Ο Έλις λίγος, ο Χάρισον με πολλές διακυμάνσεις κι ο Σπανούλης ανήμπορος να παίξει τον ρόλο τον οποίο είτε προοριζόταν να παίξει είτε του ζητήθηκε στην πορεία.\nΠολλά έχουν γραφτεί για τους Μπαρτζώκα – Σπανούλη των οποίων η σχέση ποτέ δεν ήταν εύκολη. Το καλοκαίρι που ο Bill ανανέωσε πίστευα πως οι συνθήκες ευνοούσαν μια σχετικά ήρεμη συνύπαρξη έχοντας στο μυαλό πως ο παίκτης θα ολοκλήρωνε την τεράστια καριέρα του. Απ’ ό,τι φαίνεται ο coach χειρίστηκε το θέμα ως έναν αναπόφευκτο μπελά στο κεφάλι του με ημερομηνία λήξης. Θυμίζω πως και στην Μπάρτσα κλήθηκε να κουλαντρίσει τον Ναβάρο στα τελευταία του και δέχτηκε σκληρή κριτική για τον τρόπο που τον αντιμετώπισε. Δεν τον βοήθησε βέβαια και η εικόνα εκείνης της ομάδας γενικότερα.\nΔυστυχώς ή ευτυχώς για τους προπονητές τα πάντα ή σχεδόν τα πάντα κρίνονται εκ του αποτελέσματος. Όταν ο Ολυμπιακός κέρδιζε χωρίς τον Σπανούλη κανείς δεν έθετε θέμα περί της περιθωριοποίησης του αρχηγού. Η εκάστοτε αντίδραση του παίκτη είχε σχέση και με το αποτέλεσμα. Όταν η ομάδα κερδίζει απονομιμοποιείται μια υπερβολική αντίδραση ακόμη κι απ’ το τοτέμ της. Όταν χάνει το πρόβλημα μεγεθύνεται.\nΥπάρχει προϊστορία στη σχέση των δύο.\nΤην πρώτη σεζόν του Μπαρτζώκα στο ΣΕΦ (2012/13) ο Ολυμπιακός κατέκτησε τον back to back τίτλο στην Ευρωλίγκα αλλά πριν συμβεί αυτό έπαιξε μια δύσκολη σειρά με την Εφές του Μαχμούντι και των Φάρμαρ, Τζ. Λούκας, Σαβάνοβιτς κλπ. Με πλεονέκτημα έδρας έκανε το 2-0 στο ΣΕΦ και πήγε στην Κωνσταντινούπολη για δυο ευκαιρίες για το break. Έχασε το game 3 εύκολα. Ο Σπανούλης δεν είχε κάνει καλή σειρά και στο game 4 που ήταν κλειστό ο coach αποφάσισε να το τελειώσει με τον αρχηγό στον πάγκο και τον Σλούκα στο παρκέ. Με 1,5 λεπτό για τη λήξη ο Ολυμπιακός βρίσκεται στο +7 έτοιμος να τσεκάρει το εισιτήριο για το Λονδίνο. Μετά από διαδοχικά λάθη κι ένα επιθετικό ριμπάουντ του Τζαμόν Λούκας η Εφές απρόσμενα κερδίζει και οδηγεί την σειρά σε game 5. Μετά το ματς ο Σπανούλης σκασμένος κι ο Μπαρτζώκας στην δύσκολη θέση να απολογείται γιατί άφησε εκτός τον ηγέτη της ομάδας.\nΠριν το game 5 στο ΣΕΦ είχε προηγηθεί μπόλικη σπέκουλα. Ο Μπαρτζώκας έπαιζε πολύ περισσότερα σε εκείνο το ματς εκτός απ’ την πρόκριση. Στο ημίχρονο η ομάδα του είναι στο -8 με το άγχος να έχει κυριεύσει παίκτες και πάγκο.\nΤο ματς τελικά γυρίζει. Βοηθάει ένας τραυματισμός του Φάρμαρ στο 3ο δεκάλεπτο που τον βγάζει off, ο Σπανούλης κάνει το καλύτερο ημίχρονό του στη σειρά κι ο Ολυμπιακός πάει Λονδίνο όπου τελικά σηκώνει την κούπα.\nΗ σχέση Μπαρτζώκα – Σπανούλη, όμως, είχε ως μόνιμο σημείο τριβής την άσχημη απόδοση του παίκτη στα ματς με τον ΠΑΟ. Στα αιώνια ντέρμπι της διετίας 2012-2014 ο Σπανούλης έκανε μερικά απ’ τα χειρότερα ματς της καριέρας του. Η περίφημη αμυντική τακτική του ΠΑΟ με τις αλλαγές και τους Γκιστ – Λάσμε είχε εγκλωβίσει τον Σπανούλη κλειδώνοντας το μεγάλο του όπλο. Το μυαλό. Ο Σπανούλης προσπαθούσε μάταια να τρυπήσει τοίχο. Ο παίκτης θεωρούσε πως η ομάδα δεν τον βοηθούσε να ξεμπλοκάρει δηλ. ο προπονητής. Ενώ ο Μπαρτζώκας έλεγε και ξανάλεγε πως ο ίδιος ο Bill πρέπει να ηρεμήσει και να διαβάσει καλύτερα το παιχνίδι. Αυτή η διάσταση απόψεων υπέβοσκε χωρίς πάντως να έχει βγει προς τα έξω κάποιο επεισόδιο. Μην ξεχνάμε πως ο Ολυμπιακός σ’ αυτήν την διετία είχε χάσει όλους τους εγχώριους τίτλους απέναντι στον ΠΑΟ.\nΗ κορύφωση αυτής της συνύπαρξης ήρθε στο πρώτο επίσημο ματς της σεζόν 2014/15 που ήταν και το τελευταίο του Μπαρτζώκα με την άθλια κατάληξη που όλοι θυμόμαστε. Στο ματς του κυπέλλου κόντρα στον νέο και ταυτόχρονα αποδεκατισμένο ΠΑΟ. Ο Ολυμπιακός σχεδόν αυτοκτονεί χάνοντας ένα μεγάλο προβάδισμα. Το ματς πάει στην κατοχή. Ο Σλούκας αστοχεί σε βολή, ο ΠΑΟ έχει την ευκαιρία του για το ριφιφί. Ο Ολυμπιακός έχει φάουλ να δώσει. Ο Διαμαντίδης έχει την μπάλα, απ’ τον πάγκο φωνάζουν φάουλ (το ματς χωρίς θεατές εντωμεταξύ), ο Σπανούλης είναι δίπλα, δεν το κάνει, ο Μπατίστα καρφώνει.\nΜετά το ματς γράφτηκαν διάφορα που αδίκησαν τους πάντες. Ότι ο Σπανούλης επίτηδες παράκουσε την εντολή και δεν έκανε φάουλ θέλοντας να φάει τον Μπαρτζώκα. Δεν ξέρω αν το ίδιο πίστευε κι ο coach. Το σίγουρο είναι ότι έφυγε απ’ το ΣΕΦ και δεν αποκλείεται να είχε την αμφιβολία.\nΗ μετά από 6 χρόνια εκ νέου συνεργασία προφανώς γίνεται υπό διαφορετικές συνθήκες. Ο προπονητής εμπειρότερος κι ο παίκτης στα 38 του κοντά στο τέλος της καριέρας του. Υποθέτω πως το καλοκαίρι έγιναν οι σχετικές συνεννοήσεις ωστόσο μερικές φορές στις ανθρώπινες σχέσεις είναι δύσκολες οι υπερβάσεις όταν υπάρχει background. Όπως δύσκολη είναι και η διαχείριση ενός τοτέμ σαν τον Σπανούλη που οδεύει στο τέλος. Ο τρόπος που τέλειωσε ο Γκάλης είναι ένα τέλειο αντιπαράδειγμα. Σε μερικούς παίκτες είναι αδύνατο να αποδεχτούν την φθορά του χρόνου και την συνεπακόλουθη υποχρέωσή τους να πάνε 2-3 βήματα πίσω.\nΌλες οι χρονιές καλές και κακές πρέπει να αποτελούν μπούσουλα για την συνέχεια χωρίς μηδενισμούς και φαντασιώσεις. Το ζητούμενο είναι αν στο τέλος της φετινής σεζόν ο Ολυμπιακός θα έχει δημιουργήσει τις προϋποθέσεις για την επόμενη ώστε να δικαιούται να είναι πιο φιλόδοξος. Με άλλα λόγια ο Ολυμπιακός απέκτησε μπούσουλα που δεν είχε; Μέχρι πριν έναν χρόνο βάδιζε στο άγνωστο.\nΗ φετινή εικόνα πρέπει να αναλυθεί με σοφία και ρεαλισμό. Τα 34 παιχνίδια στο τέλος θα έχουν αναδείξει τα προβλήματα που θα κατευθύνουν τον Ολυμπιακό στην off season για να τα λύσει ενώ θα του επιτρέψουν να συνεχίσει την δουλειά πάνω σε παίκτες που φέτος θα ολοκληρώσουν την 1η τους σεζόν σ’ αυτό το επίπεδο ή θα έχουν κάνει το πολυπόθητο step up. Ο Βεζέκνοφ κάνει άλματα εκπλήσσοντας ακόμη κι όσους δεν έχασαν την πίστη τους σ’ αυτόν, ο Μάρτιν βγήκε λίρα εκατό, ο Μακίσικ μαθαίνει και βελτιώνεται, ο Χάρισον παρά τα σκαμπανεβάσματά του δείχνει χρήσιμος λόγω χαρακτηριστικών, ο Λίβιο προσφέρει απρόσμενα πολλά και μπορεί άνετα να υποστηρίξει την πεντάδα της front line, ο Λαρεντζάκης στις λίγες ευκαιρίες που έχει πάρει έχει ανταποκριθεί. Κι όλοι αυτοί δίπλα στο δίδυμο των Σλούκα, Παπανικολάου. Το σύνολο 8 παίκτες.\nΧοντρικά κι εφόσον δεν προκύψει κανένα απρόοπτο με τον Μπαρτζώκα (στην Ελλάδα είμαστε, όλα παίζουν) ο Ολυμπιακός το καλοκαίρι δεν θα χρειαστεί πάνω από 4 αλλαγές στο υπάρχον ρόστερ. Σχηματικά θα έλεγα πως πρέπει να ψαχτεί για δυο παίκτες στην περιφέρεια αντί των Τζένκινς – Σπανούλη, έναν center αντί του Έλις και τον αντι-Πρίντεζη. Αν ο ένας είναι ο Κουφός τελικά τότε ο Μπαρτζώκας θα ψαχτεί για 3 παίκτες απ’ την ξένη αγορά για να φτιάξει αυτή την φορά μια ομάδα περισσότερο κοντά στα δικά του «θέλω». Νομίζω πως δικαιούται να έχει μια δεύτερη ευκαιρία με την ομάδα να επιστρέφει κατά τα φαινόμενα και στην Α1.\nΑναρωτιέμαι πόσο ενδιαφέρουσα θα ήταν φέτος μια σειρά τελικών ΠΑΟ -Ολυμπιακού και με τους δυο αποκλεισμένους απ’ τα play offs της Euroleague για πρώτη φορά.\n77 March 17, 2021 March 17, 2021 General Analysis 2 Comments\n← Με ΣΕΒΑΣΜΟ και ΟΡΑΜΑ…\nΣάσα Βεζένκοφ: H εξέλιξη σε κορυφαίο “stretch 4” →


Asus 1060 striX η msi 1060\nTOPIC: Asus 1060 striX η msi 1060\nAsus 1060 striX η msi 1060 2 years 9 months ago #1\nΚαλημέρα παιδιά έχω μια μεγάλη απορία να περιμένω να φέρουν ξανά asus 1060 η να πάω για msi 1060 τι αξίζει είμαι μπερδεμένος\nAsus 1060 striX η msi 1060 2 years 9 months ago #2\nΚαλημέρα! Σε ποιά Asus αναφέρεσαι;\nΑνάλογα τα χρήματα που διαθέτεις.\n1) MSI GeForce GTX1060 6GB (GTX 1060 GAMING X 6G) 401€\n2) Asus GeForce GTX1060 6GB Strix OC Gaming (90YV09Q0-M0NA00) 410€\nΘα επέλεγα την 2η, λόγω του υψηλότερου χρονισμού στον πυρήνα και στη μνήμη, μιας και η χρηματική διαφορά είναι αμελητέα.\nThe following user(s) said Thank You: vasilis.p\nAsus 1060 striX η msi 1060 2 years 9 months ago #3\nΣε αυτή που γράφεις και εσύ. το πρόβλημα μου ειναι οτι πουθενά δεν υπάρχει ετοιμοπαράδοτη! Και όλοι λένε μετά απο το δεκαπεντάυγουστο!\_\nAsus 1060 striX η msi 1060 2 years 9 months ago #4\nΑξίζει την αναμονή κατά την άποψή μου!\nΔηλαδή για 9€, 76Mhz σε πυρήνα και 208Mhz αξίζει η αναμονή για μετά το 15 Αύγουστο!


Φωτογραφία και πόλεις – Σκωτία – Λογοτεχνία & Βιβλία\n08/02/2019 01/05/2020 adminφωτογραφία\nΗ σελίδα προβλήθηκε: 184 φορές\nκείμενα και φωτο από Δ.Μ.\nΈνα ταξίδι στην Σκωτία – Εδιμβούργο όπου βλέπει κανείς μια πόλη βγαλμένη μέσα από παραμύθια.\nΠαλιά καλοδιατηρημένα κτίρια, σεβασμός στο περιβάλλον και στην παράδοση, ευγενικοί άνθρωποι σε όλα τους.\nΤο μνημείο Scott είναι ένα Βικτωριανό γοτθικό μνημείο αφιερωμένο στον Σκωτσέζο συγγραφέα Sir Walter Scott. Είναι το\nμεγαλύτερο μνημείο του κόσμου, που είναι αφιερωμένο σε έναν συγγραφέα.\nO Άνταμ Σμιθ, Σκωτσέζος οικονομολόγος και ηθικός φιλόσοφος.\nΘεωρείται ένας από τους πρωτοπόρους της πολιτικής οικονομίας και θεμελιωτής της σχολής των κλασικών οικονομικών.\nΟ Royal Mile είναι ο δρόμος που οδηγεί από την πόλη στο κάστρο.\n“Κανείς δεν μπορεί να με βλάψει και να μείνει ατιμώρητος”.\nΤο πιο διάσημο από τα κάστρα της Σκωτίας έχει μια σύνθετη οικοδομική ιστορία.\nΤο κάστρο στεγάζει την Κορώνα της Σκωτίας, την πέτρα του πεπρωμένου, το διάσημο πυροβόλο όπλο του 15ου αιώνα Mons Meg, το κανόνι “One O ‘Clock” και το Εθνικό Πολεμικό Μουσείο της Σκωτίας.\nΗ διαδικασία του κανονιοβολισμού στη μία η ώρα (One o’clock Gun) κάθε μεσημέρι χρονολογείται από το 1861 για να μπορέσουν τα καράβια που περνούσαν από τον κόλπο,\nνα ρυθμίσουν τα ναυτικά όργανά τους και να πλοηγούνται με ακρίβεια στους Ωκεανούς.\nΜέσα στο κάστρο βρίσκεται, σε κοντινή απόσταση από το κανόνι, ένα μικρό κοιμητήριο σκύλων (Soldier’s Dog Cemetery) όπου εκεί\nβρίσκονται τα σκυλιά των στρατιωτών και χρονολογείται απο το 1840, λίγο μετά από την έναρξη της βασιλίας της βασίλισσας Βικτώριας.\nΤο παλιό νεκροταφείο του Calton (The Old Calton Burial Ground) που πρωτοχρησιμοποιήθηκε το 1718,\nείναι ο τόπος ανάπαυσης για πολλούς επιφανείς Σκωτσέζους.\nΈνα αξιόλογο μνημείο, επίσης στον λόφο Calton, είναι το Dugald Stewart Monument αφιερωμένο στον συγγραφέα και φιλόσοφο\nDugald Stewart (1753-1828) που γεννήθηκε και σπούδασε στο Εδιμβούργο.\nΣτον λόφο Calton, βρίσκεται το National Monument of Scotland, στη μνήμη των στρατιωτών και\nναυτών που σκοτώθηκαν στις μάχες κατά τους Ναπολεόντιους πολέμους.\nΗ ιστορία της Μάγκι Ντίξον, που έζησε στις αρχές του 18ου αιώνα, ξεκινάει το 1723 οπότε ο συζυγός της την εγκατέλειψε, αναγκάζοντάς την να εργαστεί σε πανδοχείο, σε μια πόλη κοντά στα Σκωτσέζικα σύνορα.\nΣύντομα, ξεκίνησε η σχέση της με τον γιό του πανδοχέα, αφήνοντας την έγκυο. Θέλοντας να το κρατήσει κρυφό, έκρυψε την εγκυμοσύνη της από τον πανδοχέα, που οδήγησε σε πρόωρη γέννα και θάνατο του βρέφους. Σχεδίαζε να αφήσει το νεκρό μωρό στον Τουίντ ποταμό, αλλά την ίδια μέρα ανακάλυψαν το μωρό και την οδήγησαν στην αστυνομία. Κατηγορήθηκε για απόκρυψη εγκυμοσύνης και οδηγήθηκε στο Εδιμβούργο για δίκη και δημόσια εκτέλεση – η οποία θα γινόταν στο Grasssmarket στις 2 Σεπτεμβρίου του 1724.\nΜετά την κρεμάλα και έχοντας ήδη ανακοινωθεί ο θάνατος της, την ώρα της κηδείας της, ακούστηκε ένας χτύπος μέσα από το φέρετρο. Σηκώνοντας το καπάκι όλοι διαπίστωσαν ότι η Μάγκι ήταν τελικά ζωντανή. Οι αρχές το εξέλαβαν σαν Θεϊκό σημάδι και αφέθηκε να ζήσει, πράγμα που έκανε για άλλα 40 χρόνια.\nΗ ιστορία της και η ίδια μετατράπηκε σε μια τοπική διασημότητα, αποδίδοντας της το παρατσούκλι ‘Half Hangit’ Maggie.’ που σημαίνει “μισοκρεμασμένη Μάγκι”.\nΚάποιοι είπαν ότι είχε αποπλανήσει τον κατασκευαστή του σχοινιού, για να φτιάξει μια πιο χαλαρή θηλιά.\nΗ μπυραρία στο Grassmarket ονομάστηκε Maggie Dickson’s Pub, μετά τον θάνατο της ως φόρο τιμής στην ιστορία της.\nΗ μπυραρία “Last Drop” (τελευταία γουλιά) είναι μια επίσης μακάβρια υπενθύμιση, στην τελευταία κρεμάλα που στήθηκε στο Grassmarket. Υπάρχει μια ανατριχιαστική κληρονομιά στο συγκεκριμένο μπαρ και πολλοί έχουν δηλώσει ότι το πνεύμα ενός μικρού κοριτσιού με μεσαιωνικά ρούχα, γυρνάει στο κελάρι και στο μπαρ.\nΗ τοποθεσία της είναι ακριβώς δίπλα στην θέση όπου κάποτε στηνόταν η κρεμάλα, κατά τον 18ο αιώνα.\nΣτο μαγαζί αυτό, οι μελλοθάνατοι έπιναν το τελευταίο τους ποτό, πριν την κρεμάλα.\nΟ δρόμος αυτός ονομάζεται Cowgate (πύλη των αγελάδων στα σκωτσέζικα) επειδή για πολλούς αιώνες, οι αγρότες γέμιζαν τον\nδρόμο αυτόν που οδηγούσε στην υπαίθρια αγορά, με τις αγελάδες τους οι οποίες πήγαιναν για πώληση.\nΟ Ζωολογικός κήπος του Εδιμβούργου με τα ομορφότερα ζώα.\nΆφιξη στη λίμνη LochNess\nHairy Coo – Αγελάδα των Highlands\nΛίμνη του Λοχ Νες (Loch ness lake), “σπίτι”\nτου θρυλικού τέρατος που οι ντόπιοι το αποκαλούν Νέσι.\nΝάτο, και το τέρας! Το θρυλικό τέρας που οι ντόπιοι το\nΠροσπαθώ να φανταστώ μερικές φορές τι θα ήταν προτιμότερο στο να παρουσιαστεί μια ιστορία. Με εικόνες ή σκέτο κείμενο.\nedimbourgh, Lochness, εδιμβούργο, σκωτία, φωτογραφίες πόλεων\nΝίκος Σουβατζής – Χειμερινή Ισημερία\nΣυνολικές επισκέψεις: 54,747\nΣυνολικοί επισκέπτες: 26,916\nΠαραπομπές μηχανών αναζήτησης: 7,813


Παρέμβαση Σημίτη για τη Siemens\nΘέμα: Παρέμβαση Σημίτη για τη Siemens Πεμ 12 Μαϊος 2011 - 14:52\nΣυνεδριάζει η Επιτροπή για το σκάνδαλο\nΠΟΛΙΤΙΚΟ ΓΡΑΦΕΙΟ ΠΡΩΗΝ ΠΡΩΘΥΠΟΥΡΓΟΥ\nΤο σημείωμα αυτό παρουσιάζει ορισμένα στοιχεία σχετικά με το πόρισμα της Νέας Δημοκρατίας στην Εξεταστική Επιτροπή για την Ζήμενς αλλά και τη μέθοδο εξερεύνησης της όλης υπόθεσης. Σκοπός του, μια παρουσίαση πλευρών που δεν επισημάνθηκαν ή δεν αναλύθηκαν ικανοποιητικά.\nΠρογραμματικές Συμβάσεις ΟΤΕ\nΑ. Η απόφαση της κυβέρνησης να καταρτισθούν προγραμματικές συμβάσεις το 1997 δεν ήταν προϊόν εκείνης της στιγμής αλλά αποτέλεσμα εξελίξεων προηγουμένων ετών.\nΗ κατάσταση του τηλεπικοινωνιακού δικτύου, πριν το 1997, ήταν άθλια. Οι καταναλωτές έπρεπε να περιμένουν για μήνες ακόμη και χρόνια για ένα καινούργιο τηλέφωνο. Υπήρχαν εκατοντάδες χιλιάδες αιτήσεις πολιτών σε εκκρεμότητα. Ο πιο συνηθισμένος τρόπος για ν’ αποκτήσεις τηλέφωνο ήταν ο χρηματισμός υπαλλήλων ή μία εξυπηρέτηση από βουλευτή ή υπουργό. Αλλά πίσω από το εμφανές αυτό χάλι κρυβόταν μια ακόμη πιο ζοφερή πραγματικότητα. Υπήρχε αδυναμία παροχής νέων υπηρεσιών. Η εποχή της κινητής τηλεφωνίας είχε αρχίσει. Στην Ελλάδα όμως απουσίαζε το ευρύτατο δίκτυο ψηφιακών υποδομών που ήταν αναγκαίο για την ανάπτυξή της. Νέες τηλεπικοινωνιακές υπηρεσίες, όπως μεταφορά εικόνας, δεδομένων, διαδίκτυο, διεθνείς διασυνδέσεις, δεν ήταν δυνατές με το υπάρχον δίκτυο.\nΟ ΟΤΕ είχε προχωρήσει στην αναγκαία ψηφιακοποίηση του δικτύου πριν το 1997 με την πραγματοποίηση διαγωνισμών ή αναθέσεων και την υπογραφή συμβάσεων για ψηφιακά κέντρα. Αναφέρονται ενδεικτικά οι συμβάσεις 6650/20.12.80, 7160/30.3.88 και 7170/30.3.88 μετά από απόφαση (16.9.86) της Κυβέρνησης του ΠΑΣΟΚ. Οι συμβάσεις 720/1.2.90 και 7230/1.2.90 που υπογράφηκαν επί οικουμενικής κυβερνήσεως Ζολώτα και οι συμβάσεις 7430/28.6.94 και 7440/28.6.94 που υπογράφηκαν επί κυβερνήσεως Α. Παπανδρέου μετά από προεργασία επί κυβερνήσεως Κ. Μητσοτάκη.\nΤο πρόβλημα της ψηφιακοποίησης του ΟΤΕ είχε καθυστερήσει για δύο κυρίως λόγους. Ο ένας ήταν η έλλειψη μιας συνολικής άποψης για την ανάπτυξη του Οργανισμού. Το Δ.Σ. του ΟΤΕ μόλις το 1995 αποφάσισε ένα επιχειρηματικό σχέδιο για το διάστημα 1996-2000. Η ψηφιακοποίηση του ΟΤΕ ήταν τμήμα αυτού του σχεδίου. Ο δεύτερος λόγος ήταν η προσπάθεια ιδιωτικοποίησης του ΟΤΕ την περίοδο ‘90-‘95. Η άποψη των τότε κυβερνήσεων ήταν ότι θα έπρεπε ο ιδιώτης αγοραστής του ΟΤΕ να αναλάβει την ψηφιακοποίηση.\nΗ προϊστορία των προγραμματικών συμφωνιών, όπως τη διαμόρφωσαν όλες οι κυβερνήσεις από το 1980 έως το 1996, προσδιόρισε τα καθοριστικά δεδομένα για τις προγραμματικές συμβάσεις. Με τις συμβάσεις του 1988 η Ιντρακόμ και η Ζήμενς Τηλεβιομηχανική πραγματοποίησαν επενδύσεις σημαντικού ύψους στη χώρα (περίπου 2,5 και 2,1 δισεκατομμύρια δραχμών αντίστοιχα), ώστε να αυξηθεί ουσιαστικά η εγχώρια προστιθέμενη αξία του εξοπλισμού που θα παρέδιναν στον ΟΤΕ. Το 1996 υπήρχαν λοιπόν δύο αναπτυγμένα εργοστάσια παραγωγής τηλεπικοινωνιακού υλικού στην Ελλάδα. Η ψηφιακοποιημένη τεχνολογία, την οποία είχε εφαρμόσει και χρησιμοποιούσε ο ΟΤΕ, ήταν κατά το σύνολό της τεχνολογία των δύο αυτών εργοστασίων. Αποτελούσε το 36% περίπου της χρησιμοποιούμενης τεχνολογίας. Το υπόλοιπο 64% ήταν παλιά τεχνολογία είτε των ιδίων εταιρειών ή άλλων ξένων. Αλλαγή τεχνολογίας θα σήμαινε μια μεγάλη χρηματική και τεχνική επιβάρυνση του ΟΤΕ και νέες καθυστερήσεις. Αυτό το ποσοστό του 36% δημιουργούσε ήδη ένα σοβαρό δεδομένο για τα επόμενα βήματα που έπρεπε να ολοκληρώσουν το νέο δίκτυο.\nΗ ψηφιακοποίηση αποτελούσε και για τον ίδιο τον ΟΤΕ την άμεσα αναγκαία λύση για να μπορέσει να ανταγωνισθεί τις ιδιωτικές εταιρείες κινητής τηλεφωνίας, Panafon και Telestet. Οι εταιρείες αυτές είχαν ήδη αρχίσει τις δραστηριότητές τους στην Αττική, όπου υπήρχε ψηφιακό δίκτυο πολύ πριν το 1996. Είχαν κερδίσει το μεγαλύτερο μερίδιο του πιο προσοδοφόρου τμήματος της αγοράς. Ανατροπή της κατάστασης αυτής ήταν μόνο δυνατή, αν με την ψηφιακοποίηση του συνολικού δικτύου η θυγατρική του ΟΤΕ COSMOTE επεκτεινόταν ταχύτατα σε όλη την υπόλοιπη χώρα.\nΤο πρόβλημα της ψηφιακοποίησης του ΟΤΕ αποτελούσε το 1996 το πιο επείγον θέμα για την ανάπτυξη της χώρας. Η εφαρμογή νέων τεχνολογιών, όπως του Internet ή της κινητής τηλεφωνίας, δεν θα ήταν δυνατή στην αναγκαία έκταση, αν συνεχίζονταν οι καθυστερήσεις. Είναι γι’ αυτό εξοργιστικό ότι παρουσιάζεται σήμερα το όλο θέμα του «επείγοντος» ως κατασκευασμένο.\nΤο κείμενο του πορίσματος περιέχει τη δήλωση ενός μάρτυρος ότι «όλα τα τηλεπικοινωνιακά συστήματα είναι open και συμβατά με τα πρωτόκολλα επικοινωνίας της ITU». Η διαπίστωση αυτή χρησιμοποιείται κατά παραπλανητικό τρόπο από την Εξεταστική Επιτροπή. Οι ενιαίες προδιαγραφές προϊόντων δεν σημαίνει ότι όλες οι τεχνολογίες είναι οι ίδιες και αντικαθίστανται μεταξύ τους χωρίς κόστος και κόπο.\nΠερισσότεροι από δύο προμηθευτές αυξάνουν τα αρχικά και λειτουργικά κόστη, την πολυπλοκότητα των κυκλωμάτων και των δικτυακών λειτουργιών το κόστος εκπαίδευσης και συντήρησης. Η μεγάλη πλειοψηφία των τηλεπικοινωνιακών οργανισμών έχει το πολύ δύο προμηθευτές. Σοβαρές οικονομίες κλίμακας εξασφαλίζονται με μάξιμουμ δύο προμηθευτές. Στην περίπτωση του ΟΤΕ, τα δύο συστήματα που ήταν ήδη σε λειτουργία κατείχαν σημαντικά μερίδια στη διεθνή αγορά, οι υπάρχοντες προμηθευτές τους διέθεταν εγκαταστάσεις, προσωπικό, εμπειρία και εξειδίκευση αλλά και καλή γνώση των ειδικών χαρακτηριστικών του δικτύου του ΟΤΕ. Η προσθήκη ενός τρίτου θα ήταν επιβαρυντική για τον Οργανισμό.\nΟ αμερικανικός οίκος BELLCORE, ένας από τους μεγαλύτερους και εγκυρότερους οίκους-συμβούλους επί θεμάτων τηλεπικοινωνιακής στρατηγικής και τεχνολογίας, στην έκθεσή του προς τον ΟΤΕ για το εξεταζόμενο θέμα συνέστησε επί λέξει στον ΟΤΕ: «Να συνεχίσει τη χρήση των δύο τύπων μεγάλων τοπικών κέντρων και κέντρων μεταφοράς, τα οποία μέχρι τότε χρησιμοποιούσε στα δίκτυά του. Το πλεονέκτημα από την εισαγωγή και ενός τρίτου είναι ελάχιστο. Το πλεονέκτημα αυτό μάλλον ακυρώνεται από τις σοβαρές επιπτώσεις σε κόστη εισαγωγής, εκπαίδευση και άλλα επιχειρηματικά έξοδα» (σελ. 5-6 της έκθεσης).\nΗ Εξεταστική Επιτροπή αντί να ακολουθήσει τους ισχυρισμούς ενός και μόνου μάρτυρα, εφόσον θεωρούσε ότι η έκθεση της BELLCORE δεν ήταν ικανοποιητική, όφειλε να ερευνήσει τι αριθμό προμηθευτών έχουν χρησιμοποιήσει οι τηλεπικοινωνιακοί οργανισμοί χωρών με το ίδιο περίπου μέγεθος με την Ελλάδα όπως π.χ. η Σουηδία ή η Ολλανδία. Δεν το έκανε.\nΒ. Ένα ερώτημα, που προέκυψε κατά τη διάρκεια των συζητήσεων της Εξεταστικής Επιτροπής, είναι, γιατί η κυβέρνηση δεν προέβη το 1996 στη διενέργεια διεθνούς διαγωνισμού για τη ψηφιακοποίηση του δικτύου και ανέθεσε το έργο με προγραμματικές συμβάσεις στη Ζήμενς και στην Ιντρακόμ και άλλες ελληνικές επιχειρήσεις.\nΗ Ευρωπαϊκή Ένωση είχε εξαιρέσει από τους κανόνες της ενιαίας αγοράς την σύναψη συμβάσεων στους τομείς του ύδατος, της ενέργειας, των μεταφορών και των τηλεπικοινωνιών (βλ. μεταξύ άλλων οδηγία 90/531/17.9.1990). Η εξαίρεση αυτή επέτρεπε την ανάθεση της ψηφιακοποίησης των τηλεπικοινωνιακών δικτύων στις βιομηχανίες κάθε χώρας με προγραμματικές συμβάσεις, ώστε να μη διενεργούνται οπωσδήποτε διεθνείς διαγωνισμοί. Οι χώρες της Ευρωπαϊκής Ένωσης είχαν κάνει χρήση αυτής της δυνατότητας για να ενισχύσουν την βιομηχανία τους, να αυξήσουν την απασχόληση, να βελτιώσουν την τεχνολογία τους και να δώσουν δουλειά σε πολλές μικρές επιχειρήσεις με βοηθητικό ρόλο. Η μόνη που δεν είχε αξιοποιήσει τη δυνατότητα ενίσχυσης της βιομηχανίας της ήταν η Ελλάδα. Σύμφωνα με την κοινοτική οδηγία 93/38 η προθεσμία για τη σύναψη προγραμματικών συμφωνιών ανάμεσα στον ΟΤΕ και τις εγχώριες επιχειρήσεις έληγε στις 31.12.97.\nΗ κυβέρνηση του ΠΑΣΟΚ προσπάθησε με την κατάρτιση των προγραμματικών συμφωνιών να πετύχει αυτό που κατάφεραν οι άλλες χώρες της Ένωσης, την ενίσχυση και ανάπτυξη των δυνατοτήτων της οικονομίας τους. Υπήρχαν τότε διαμαρτυρίες για τις προγραμματικές συμφωνίες. Όλες προέρχονταν από τους αντιπροσώπους επιχειρήσεων που θα κατασκεύαζαν το υλικό στο εξωτερικό. Η κυβέρνηση προχώρησε συνεκτιμώντας το όφελος από τη στήριξη της εγχώριας βιομηχανίας και τη δημιουργία πολλών νέων θέσεων εργασίας. Ήταν μια απόφαση για στήριξη της ανάπτυξης. Η ανεργία κυμαινόταν το 1996-1998 στο 9,8% και η ανάπτυξη στο 2,4% του ΑΕΠ. Τα κόμματα δεν πρόβαλαν αντιρρήσεις. Ο Σύνδεσμος Ελληνικών Βιομηχανιών χαιρέτησε την εξέλιξη και βοήθησε στην κατάρτιση δώδεκα παρεπομένων συμβάσεων με κλάδους επιχειρήσεων για την προμήθεια καλωδίων, θερμοσυστελλομένων υλικών κλπ. Το αποτέλεσμα ήταν η ψηφιακοποίηση του δικτύου από 36% το 1996 να φτάσει στο 100% το 2003.\nΣτο Πόρισμα της Επιτροπής παρουσιάζεται η αλληλουχία των γεγονότων στο δεύτερο εξάμηνο του 1997 με τρόπο, ώστε να δημιουργείται η εντύπωση συνεχών εσπευσμένων αποφάσεων, ως εάν υπήρχε πρόθεση να πραγματοποιηθεί ταχύτατα ένα «αμφισβητούμενο έργο». Η προθεσμία που είχε θέσει η Ευρωπαϊκή Ένωση έληγε στις 31.12.1997. Η ελληνική κυβέρνηση ήθελε να τηρηθεί οπωσδήποτε η προθεσμία για να υπάρξει απασχόληση στην Ελλάδα, μεταφορά τεχνολογίας, παραγωγή υπεραξίας και να λυθεί επιτέλους το τηλεπικοινωνιακό πρόβλημα της χώρας. Γι’ αυτό και της συμπαρίσταντο στην προσπάθειά της τόσο ο ΣΕΒ όσο και άλλοι παραγωγικοί κλάδοι. Η ενίσχυση της ανάπτυξης ήταν το σημαντικό θέμα για την κυβέρνηση. Η Εξεταστική Επιτροπή δεν του δίνει όμως καμία σημασία.\nΗ διαδικασία που ακολουθήθηκε ήταν αυτή που προβλεπόταν από το άρθρο 16 του νόμου 2446/1996, για τις περιπτώσεις προγραμματικών συμφωνιών: Απόφαση του συλλογικού οργάνου διοίκησης του δημόσιου φορέα, και «τελική έγκριση του εποπτεύοντος Υπουργού ύστερα από γνωμοδότηση της Επιτροπής Πολιτικής και Προγραμματισμού Προμηθειών». Αν είχε ακολουθηθεί άλλη διαδικασία δεν θα είχε καταστεί δυνατή η σύναψη της προγραμματικής σύμβασης στο χρόνο που είχε καθορίσει η Ευρωπαϊκή Ένωση.\nΗ ψηφιακοποίηση με βάση τις προγραμματικές συμβάσεις όπως και η κατάργηση του τηλεπικοινωνιακού μονοπωλίου άλλαξαν ριζικά την κατάσταση των τηλεπικοινωνιών της χώρας προς το καλύτερο. Οι πολλές δυνατότητες της κινητής τηλεφωνίας δημιούργησαν για όλους τους πολίτες ένα διαφορετικό περιβάλλον επικοινωνίας. Οι καταναλωτές μπορούν να αποκτήσουν τηλεφωνική σύνδεση αμέσως και κανείς πια δεν μπορεί να φανταστεί ότι μόλις πριν δεκαπέντε χρόνια η απόκτηση μιας γραμμής τηλεφώνου απαιτούσε δωροδοκία ή πολιτική παρέμβαση. Νέες καινοτόμες υπηρεσίες και καλύτερες τιμές χαρακτήριζαν το νέο τοπίο. Έτσι στη σταθερή και κινητή τηλεφωνία τα τιμολόγια μειώθηκαν έως και 49% και δημιουργήθηκαν περίπου 5.000 νέες θέσεις εργασίας. Ιδιωτικές τηλεπικοινωνιακές επιχειρήσεις έχουν ιδρυθεί παράλληλα με τον ΟΤΕ και επιτρέπουν στους καταναλωτές να ζητούν τις πιο κατάλληλες γι’ αυτούς λύσεις. Ο ΟΤΕ δημιούργησε θυγατρικές εταιρείες στις βαλκανικές χώρες. Η COSMOTE ιδρύθηκε το 1997 και χάρη στο νέο ψηφιακό δίκτυο σε όλη τη χώρα έγινε η πιο σημαντική εταιρεία κινητής τηλεφωνίας. Η Εξεταστική Επιτροπή δεν αναφέρεται σ’ αυτές τις εξελίξεις. Όταν, στόχος είναι η πλήρης πληροφόρηση η θετική αυτή εξέλιξη δεν έπρεπε να αποσιωπηθεί.\nΓ. Από την ανάγνωση του πορίσματος δημιουργείται η εντύπωση ότι οι προγραμματικές συμβάσεις αποτελούσαν πρωτόγνωρη μορφή συμβάσεων με την οποία επιδιώκετο η εξυπηρέτηση των αντισυμβαλλομένων του ΟΤΕ. Προγραμματικές συμβάσεις είχαν υπάρξει όχι μόνο σε άλλες χώρες της Ένωσης αλλά και στην Ελλάδα. Η Ευρωπαϊκή Ένωση τις έχει συμπεριλάβει στις ρυθμίσεις της για την ανάθεση προμηθειών και έργων από δημόσιες επιχειρήσεις.\nΤο πλαίσιο αυτό, που είχε καθορισθεί ήδη από την Ένωση το 1993 (κανονισμός 93/38/14.1.93), είχε χρησιμοποιηθεί από μεγάλες ευρωπαϊκές τηλεπικοινωνιακές εταιρείες για τη σύναψη συμφωνιών με τους προμηθευτές τους. Στην Ελλάδα ήδη από το 1984 ο νόμος 1433/84 είχε επιτρέψει στη ΔΕΗ «να συνάπτει προγραμματικές συμφωνίες που εντάσσονται στο αναπτυξιακό πρόγραμμα της κυβέρνησης και να καταρτίζει σε υλοποίηση αυτών απευθείας χωρίς διαγωνισμό συμβάσεις για προμήθειες ή αναθέσεις έργων κατασκευής εξοπλισμού και μηχανημάτων». Ο νόμος 2446/1996 είχε επιτρέψει, σύμφωνα με τους κοινοτικούς κανονισμούς, την κατάρτιση προγραμματικών συμβάσεων «σε όλους τους φορείς του δημόσιου τομέα που δραστηριοποιούνται στους τομείς ύδατος, ενέργειας, μεταφορών και τηλεπικοινωνιών».\nΟ ΟΤΕ ζήτησε από τον αμερικανικό οίκο Pricewaterhouse να τον βοηθήσει κατά τη σύνταξη των συμφωνιών. Οι Αμερικανοί εμπειρογνώμονες εισηγήθηκαν σειρά από ρυθμίσεις για να εξασφαλισθεί η προστασία του ΟΤΕ, οι οποίες έγιναν δεκτές από το Διοικητικό Συμβούλιο του ΟΤΕ. Ενδεικτικά αναφέρονται ο συνεχής έλεγχος των τιμών και της ποιότητας των προϊόντων, η ρήτρα του πλέον ευνοούμενου πελάτη, η συνεχής λειτουργία επιτροπών αξιολόγησης για τη διαδικασία βελτίωσης της εφαρμοζόμενης σύμβασης.\nΗ Εξεταστική Επιτροπή συνεπέρανε από την έρευνά της, ότι οι προγραμματικές συμβάσεις που κατήρτισε ο ΟΤΕ ήταν επαχθείς για τη χώρα. Η Εξεταστική Επιτροπή κατέληξε σ’ αυτό το συμπέρασμα χωρίς να ζητήσει καν μια γνωμοδότηση διεθνούς οίκου ή να αναθέσει σε εμπειρογνώμονες τη σύγκριση με αντίστοιχες συμβάσεις σε άλλες χώρες.\nΠαραίτηση κ. Χ. Καστανίδη\nΟ κ. Καστανίδης είχε υποβάλει πρόταση για την ίδρυση ανεξάρτητης Αρχής με την ονομασία «Συμβούλιο ελέγχου προμηθειών και έργων». Με εντολή του Πρωθυπουργού ο Γενικός Γραμματέας του υπουργικού Συμβουλίου κ. Σωκράτης Κοσμίδης εξέτασε την πρόταση και την συζήτησε με τον κ. Καστανίδη. Από την εξέταση προέκυψε, ότι το πλαίσιο που ίσχυε ήδη, μαζί με τις σχεδιαζόμενες τότε τροποποιήσεις του, θα εξασφάλιζε έναν πολύ αποτελεσματικότερο έλεγχο από την πρόταση. Το πλαίσιο αυτό αποτελούσαν η διενέργεια διαγωνισμών προμηθειών ιδιαιτέρως μεγάλης αξίας ή υψηλής τεχνολογίας από διακομματικές επιτροπές της Βουλής (1995), η προσωρινή δικαστική προστασία στις δημόσιες συμβάσεις για τα έργα, τις προμήθειες και τις υπηρεσίες (1997) και ο υποχρεωτικός έλεγχος νομιμότητας από το Ελεγκτικό Συνέδριο για προμήθειες και δημόσια έργα προ πάσης υπογραφής (1999). Ο έλεγχος του Ελεγκτικού Συνεδρίου θα ήταν υποχρεωτικός σε περίπτωση προμηθειών άνω των 500 εκ. δρχ. και 1 δις δρχ. για έργα. Το πλαίσιο αυτό εγκρίθηκε ομόφωνα από το Υπουργικό Συμβούλιο στις 26.9.97, τρεις μόλις εβδομάδες μετά την παραίτηση του κ. Καστανίδη. Παρουσιάστηκε στην Επιτροπή Θεσμών και Διαφάνειας στη Βουλή σε πολλές συνεδριάσεις.\nΗ πρόταση του κ. Καστανίδη προέβλεπε ρητά την εξαίρεση των προγραμματικών συμφωνιών από τον έλεγχο της Αρχής, την οποία επιθυμούσε. Δηλαδή και αν ακόμη γινόταν δεκτή η πρότασή του, θα εφαρμοζόταν για τις προγραμματικές συμβάσεις του ΟΤΕ η ίδια διαδικασία που εφαρμόστηκε.\nΗ πρότασή του συζητήθηκε επί ώρα στο Υπουργικό Συμβούλιο στις 8.5.1997 και απορρίφθηκε ομόφωνα. Η Νέα Δημοκρατία προσπάθησε να δημιουργήσει θέμα. Κατέθεσε ως αντιπολίτευση πρόταση νόμου για τη σύσταση αρχής για τον έλεγχο των δημοσίων συμβάσεων. Ως κυβέρνηση ουδέποτε επανέφερε το θέμα. Εάν εννοούσε σοβαρά τα όσα ισχυριζόταν, θα έπρεπε η πρότασή της να είχε γίνει νόμος του κράτους.\nΗ Νέα Δημοκρατία υπονοεί τέλος ότι ο κ. Καστανίδης είχε πρόβλημα ηθικής τάξεως και γι’ αυτό απεχώρησε από την κυβέρνηση. Γιατί όμως τότε έγινε και πάλι μέλος της κυβέρνησης το 2003;\nΣύστημα Ασφαλείας των Ολυμπιακών Αγώνων\nΤο Υπουργείο Δημόσιας Τάξης (ΥΔΤ) δρομολόγησε το 2000 διεθνή διαγωνισμό για αγορά από το Δημόσιο ενός τετρακαναλικού συστήματος επικοινωνίας (TETRA). Η λέξη TETRA δεν αποτελεί σήμα που χαρακτηρίζει προϊόν της Siemens όπως φαίνεται να πιστεύει ο συντάκτης του πορίσματος. Αναφέρεται στο πρότυπο συστήματος αναβάθμισης και προστασίας των επικοινωνιών όπως έχει ορισθεί και εγκριθεί από το Ευρωπαϊκό Ινστιτούτο Προδιαγραφών Τηλεπικοινωνιών. Είναι το μόνο επίσημο πρότυπο (standard) για τη ψηφιακή επαγγελματική ραδιοεπικοινωνία. Ουσιαστικά το TETRA είναι το παγκόσμιο πρότυπο για ραδιοεπικοινωνίες, όπως είναι το GSM για την κινητή τηλεφωνία. Προϊόντα με βάση αυτό το πρότυπο παράγονται από διάφορες επιχειρήσεις. Το ΥΔΤ έκρινε ότι το TETRA είναι αναγκαίο για να μην παρεμβαίνουν τρίτοι στις συνεννοήσεις των υπηρεσιών άμεσης ανάγκης της χώρας (Αστυνομία, ΕΥΠ, Λ.Σ., ΕΚΑΒ, Τελωνεία, ΣΔΟΕ) αλλά και γιατί ήταν επιβεβλημένη η αναβάθμιση της ραδιοεπικοινωνίας από αναλογική σε ψηφιακή. Η πρόοδος του διαγωνισμού υπήρξε λόγω έλλειψης εμπειρίας αργή. Το ΥΔΤ επισήμαινε σε σημείωμά του προς τη ΔΕΣΟΠ στις 15 Ιουλίου 2002, ότι η επιτροπή αξιολόγησης του διαγωνισμού δεν έχει καταλήξει ακόμη σε αποφάσεις.\nΤο C4i αποτελεί ένα πρότυπο δομής επιχειρησιακών κέντρων ασφάλειας. Για να υπάρχει ολοκληρωμένη ασφάλεια χρειάζεται τόσο το C4i όσο και το TETRA. Το C4i είναι σε μια απλοϊκή παραβολή οι δρόμοι, το TETRA τα αυτοκίνητα.\nΣτις 11 Σεπτεμβρίου του 2001 μεσολάβησε η τρομοκρατική ενέργεια κατά των Διδύμων Πύργων της Νέας Υόρκης. Το γεγονός αυτό άλλαξε τελείως τα δεδομένα. Η ασφάλεια από ένα επιμέρους θέμα έγινε κυρίαρχο πρόβλημα. Στους χειμερινούς Ολυμπιακούς Αγώνες του Salt Lake City το 2002 οι ΗΠΑ χρησιμοποίησαν ένα αναβαθμισμένο σύστημα ασφαλείας, που βασιζόταν στο πρότυπο του C4i. Αντίστοιχο με το C4i σύστημα χρησιμοποίησαν οι Βρετανοί και στους αγώνες της Βρετανικής Κοινοπολιτείας στο Μάντσεστερ (2002). Οι ΗΠΑ ζήτησαν να υπάρξει ένα αντίστοιχο αναβαθμισμένο σύστημα στην Αθήνα. Την ίδια άποψη συμμερίζονταν όλες οι χώρες οι οποίες ενεπλάκησαν στην καταπολέμηση της τρομοκρατίας. Η Ελλάδα ως οργανώτρια χώρα βρέθηκε μπροστά σε μία τελείως νέα κατάσταση. Έπρεπε να αρχίσει εκ νέου όλη τη διαδικασία προσδιορισμού και προμήθειας του συστήματος ασφάλειας. Το TETRA μόνο του δεν επαρκούσε πια. Αν η Ελλάδα δεν έκανε αυτήν την προσπάθεια, οι ΗΠΑ και οι σύμμαχοί τους δεν θα συμφωνούσαν στη διεξαγωγή των Ολυμπιακών Αγώνων στην Αθήνα, όπως άλλωστε δήλωναν οι εκπρόσωποι των υπηρεσιών ασφαλείας τους στις υπηρεσίες ασφαλείας μας. Οι Ολυμπιακοί Αγώνες θα οργανώνονταν αλλού.\nΤην 1.4.2002 ανατέθηκε στην εταιρεία BOATES από την Οργανωτική Επιτροπή των Ολυμπιακών Αγώνων (ΟΕΟΑ) η εκπόνηση μελέτης «για την κατάρτιση των τεχνικών προδιαγραφών απαιτήσεων για την ανάπτυξη και λειτουργία των επιχειρησιακών κέντρων C4i και διασύνδεσης μεταξύ τους». Η εταιρεία για να εξασφαλίσει την επικοινωνία των επιχειρησιακών κέντρων C4i προέβλεπε στο σχεδιασμό της την ύπαρξη του ενιαίου ψηφιακού συγκαναλικού συστήματος επικοινωνιών TETRA ή ισοδύναμου άλλου συστήματος.\nΤο ΥΔΤ σε σημείωμά του της 15ης Ιουλίου 2002 τόνιζε τα εξής: «Απαιτείται η λήψη απόφασης εάν θα ολοκληρωθεί η μελέτη των επιχειρησιακών κέντρων με ενσωματωμένο σύστημα TETRA από τον κατασκευαστή οπότε θα σταματήσει ο προηγούμενος διαγωνισμός, αλλιώς θα πρέπει ο υπάρχων διαγωνισμός TETRA να προχωρήσει με εντατικά βήματα αλλά με κίνδυνο να μην μπορέσει να υλοποιηθεί στο σύντομο εναπομένον χρονικό διάστημα».\nΤην επόμενη μέρα, στις 16 Ιουλίου 2002 η Διυπουργική Επιτροπή Συντονισμού της Ολυμπιακής Προετοιμασίας (ΔΕΣΟΠ), η καθορίζουσα την Ολυμπιακή προετοιμασία κυβερνητική επιτροπή, αποφάσισε μετά από πρόταση του ΥΔΤ και της ΟΕΟΑ να δρομολογηθεί από το ΥΠΕΘΑ ο διαγωνισμός του έργου για τα επιχειρησιακά Κέντρα Ασφάλειας (C4i) και να συμπεριληφθεί στο διαγωνισμό και η πλατφόρμα του ασύρματου τετρακαναλικού συστήματος επικοινωνίας (TETRA).\nΗ ΔΕΣΟΠ είχε δύο δυνατές επιλογές: Η πρώτη ήταν να προχωρήσουν χωριστά οι διαγωνισμοί για το C4i και το TETRA. Η δεύτερη ήταν να ενοποιηθούν τα δύο συστήματα και να διασφαλισθεί η έγκαιρη κατασκευή και η διαλειτουργικότητά τους.\nΗ ΔΕΣΟΠ προτίμησε τη δεύτερη επιλογή. Ο πρώτος λόγος ήταν ότι τα C4i (επιχειρησιακά κέντρα) χωρίς το TETRA δεν θα μπορούσαν να επικοινωνούν. Έπρεπε και τα δύο συστήματα να είναι έτοιμα κατά την έναρξη των Αγώνων. Από το σημείωμα του ΥΔΤ προέκυπτε όμως αμφιβολία αν το TETRA θα μπορούσε να ολοκληρωθεί έγκαιρα με τον υπάρχοντα διαγωνισμό. Η πρώτη επιλογή ήταν λοιπόν μάλλον αδιέξοδη.\nΟ δεύτερος λόγος ήταν ότι με την ενοποίηση θα μπορούσαν να χρησιμοποιηθούν οι διαθέσιμοι πόροι των δύο διαγωνισμών για το ενιαίο σύστημα. Οι πόροι αυτοί ανέρχονταν σε 139 εκ. ευρώ περίπου για το TETRA δηλαδή τις συσκευές επικοινωνίας και την παροχή συνδρομής-υποστήριξης του συστήματος για δέκα έτη και περίπου 70 εκ. ευρώ για το C4i. Ο ισχυρισμός λοιπόν της Νέας Δημοκρατίας ότι λόγω της ενιαιοποίησης του έργου «ανέβηκε το κόστος του έργου από 50 στα 210 εκατομμύρια ευρώ» είναι ανακριβής. Ο προϋπολογισμός του έργου (C4i συν TETRA) παρέμεινε συνολικά ο ίδιος. Από τα παραπάνω προκύπτει επίσης ότι η Νέα Δημοκρατία παραποιεί την αλήθεια όταν ισχυρίζεται ότι «μέχρι το 2002 κανείς δεν συζητούσε για το TETRA» και ότι «μπήκε το TETRA στο σύστημα για να βάλουν τη Siemens στο έργο».\nΗ ΔΕΣΟΠ αποφάσισε μετά από τα παραπάνω να αναθέσει στο Υπουργείο Εθνικής Άμυνας τη διενέργεια της προμήθειας του συστήματος C4i Ολυμπιακής Ασφάλειας. Το ΥΕΘΑ διέθετε μεγαλύτερη πείρα στη διενέργεια διεθνών διαγωνισμών για προϊόντα υψηλής τεχνολογικής αξίας από το Υπουργείο Δημόσιας Τάξης και άρα τις προϋποθέσεις για την ταχύτερη διεκπεραίωση του διαγωνισμού. Ο διαθέσιμος χρόνος ήταν τότε ελάχιστος. Η πίεση εξαιρετικά μεγάλη, επειδή στη διεθνή κοινότητα υπήρχαν σοβαρές αμφιβολίες, εάν τα προληπτικά μέτρα κατά της τρομοκρατίας θα ήταν επαρκή. Στο διεθνή τύπο εκφράζονταν συνεχώς ανησυχίες και απειλές κατά της Ελλάδος, διότι δεν φρόντιζε για την ασφάλεια των Αγώνων.\nΜε σχετική απόφαση του ΥΕΘΑ εγκρίθηκε η υλοποίηση της προμήθειας με τη διαδικασία της αποστολής πρόσκλησης εκδήλωσης ενδιαφέροντος. Στην πρόσκληση ανταποκρίθηκαν δύο κοινοπραξίες: η SAIC, και η THALES RAYTHEON SYSTEMS, MOTOROLA (TRS).\nΣτην επιτροπή αξιολόγησης των προσφορών συμμετείχαν 14 ανώτεροι αξιωματικοί από 4 διαφορετικούς φορείς, το ΓΕΕΘΑ, το Υπουργείο Δημοσίας Τάξεως, το Υπουργείο Εμπορικής Ναυτιλίας και τη Γενική Διεύθυνση Αμυντικών Επενδύσεων (ΓΔΑΕ).\nΟι δύο προσφορές που κατατέθηκαν, τον Οκτώβριο του 2002, κινήθηκαν εκτός του προβλεπόμενου προϋπολογισμού των 211 εκατ. Ευρώ. Η SAIC στα 416 εκατ. Ευρώ και η TRS στα 441 εκατ. Ευρώ. Οι δύο κοινοπραξίες βαθμολογήθηκαν ως προς την τεχνική αξιολόγηση με 74,81% η SAIC και 79,04% η TRS.\nΜετά από γνωμοδότηση του Νομικού Συμβουλίου του Κράτους και σχετική απόφαση του ΚΥΣΕΑ στις 23.1.2003 ο διαγωνισμός κηρύχθηκε άγονος τον Ιανουάριο του 2003 λόγω των υπερβολικά υψηλών τιμών των προσφερομένων συστημάτων. Κλήθηκαν αμέσως μετά σε διαπραγματεύσεις οι δύο κοινοπραξίες με δεδομένο ότι κάλυπταν αμφότερες τις τεχνικές απαιτήσεις του έργου και η διαφορά στην βαθμολόγησή τους ήταν ισχνή.\nΣυστήθηκε στη συνέχεια και δεύτερη Επιτροπή Διαπραγμάτευσης κατά 4/5 αποτελούμενη από στελέχη διαφόρων υπουργείων και πρόεδρο ανώτατο αξιωματικό της ελληνικής αστυνομίας (τον υποστράτηγο κ. Β. Κωνσταντινίδη).\nΗ επιτροπή ζήτησε την οριστικοποίηση των τεχνικών προσφορών των δύο εταιριών και την κατάθεση νέων οικονομικών προσφορών. Και οι νέες προσφορές υπερέβαιναν κατά πολύ τον ενδεικτικό προϋπολογισμό του έργου. Το ΚΥΣΕΑ στις 27.2.2003 αποφάσισε νέο γύρο προσφορών. Στο τελικό στάδιο αυτού του νέου γύρου μετά από αλλεπάλληλες προσφορές, η TRS δεν κατέθεσε έγκαιρα προσφορά και ουσιαστικά αποσύρθηκε. Η SAIC βελτίωσε την προσφορά της των 278,4 εκατ. Ευρώ και δέχτηκε να αναλάβει το έργο για 254,999 εκατ. Ευρώ. Ανεδείχθη έτσι σε ανάδοχο. Μετά από ενημέρωση το ΚΥΣΕΑ επικύρωσε το αποτέλεσμα του διαγωνισμού στις 13.3.2003. Το θέμα είχε ήδη συζητηθεί δύο φορές και εκκρεμούσε μόνο το θέμα του τιμήματος, το οποίο και αφορά η απόφαση. Ουδείς ποτέ αντέλεξε.\nΤην υλοποίηση του έργου με την υποχρέωση να παραδοθεί στις συμφωνημένες ημερομηνίες με το κλειδί στο χέρι ανέλαβε τελικά κοινοπραξία υπό τη SAIC.\nΑπό τα παραπάνω προκύπτει με σαφήνεια ότι το έργο ασφαλείας των Ολυμπιακών Αγώνων επανασχεδιάστηκε μετά την τρομοκρατική ενέργεια του 2001. Δεν ήταν έργο που είχε ξεκινήσει γύρω στο 2000-2001 όπως όλα τα άλλα. Άρχισε με το νέο σχεδιασμό το φθινόπωρο του 2002. Υπήρχε γι’ αυτό πίεση. Σε ένα από τα πολλά ρεπορτάζ που δημοσιεύθηκαν γι’ αυτό το θέμα αναφέρεται. «Ο μεγάλος πονοκέφαλος για την κυβέρνηση και την Οργανωτική Επιτροπή του «ΑΘΗΝΑ 2004» είναι ο χρόνος. Για την πτυχή αυτή η κ. Γιάννα Αγγελοπούλου έχει εκφράσει δημόσια την αγωνία της. Χθες πηγή της Επιτροπής έστειλε μήνυμα στην κυβέρνηση «να τελειώσει τη διαδικασία» επαναλαμβάνοντας ότι υπάρχει θέμα χρόνου» (ΝΕΑ 22.1.2003). Ένα μήνα αργότερα η ίδια εφημερίδα έγραφε: «Νέα κόκκινη κάρτα για την προετοιμασία των Ολυμπιακών Αγώνων έβγαλε ο Πρόεδρος της ΔΟΕ Ζακ Ρόγκ. Χθες βράδυ από τη Λοζάνη ο κ. Ρόγκ κατηγόρησε την κυβέρνηση για καθυστερήσεις στο θέμα της ασφάλειας των Ολυμπιακών Αγώνων» (ΝΕΑ 22.2.2003).\nΗ Νέα Δημοκρατία επικαλείται στο πόρισμά της την από 15/17.11.2005 απόφαση του Ελεγκτικού Συνεδρίου και την επιχειρηματολογία της Επιτρόπου του Ελεγκτικού Συνεδρίου σε προηγούμενη εξέταση του θέματος. Το Ελεγκτικό Συνέδριο όμως με την από 15/17.11.2005 απόφασή του ανακάλεσε πράξη της Επιτρόπου, που θεώρησε τη συναφθείσα με τη SAIC σύμβαση παράνομη. Ναι μεν το Ελεγκτικό Συνέδριο θεωρεί ότι δεν έπρεπε να γίνει η «μεταβίβαση της αρμοδιότητας στο Υπουργείο Εθνικής Άμυνας» αλλά «έκρινε ομόφωνα, ότι η διενέργεια του επίμαχου διαγωνισμού από το Υπουργείο Εθνικής Άμυνας δεν έγινε με σκοπό την καταστρατήγηση των κειμένων διατάξεων». Δέχτηκε ότι υπάρχει «συγγνωστή πλάνη» και ενέκρινε την θεώρηση χρηματικού εντάλματος.\nΗ Νέα Δημοκρατία ισχυρίζεται στο πόρισμά της ότι η επιλεγείσα διαδικασία της διεξαγωγής του διαγωνισμού από το Υπουργείο Εθνικής Άμυνας δεν ήταν διαφανής. Εάν ο ισχυρισμός αυτός αλήθευε, τότε όλοι οι διαγωνισμοί που έγιναν με την ειδική διαδικασία του ΥΠΕΘΑ έπασχαν. Το Νομικό Συμβούλιο του Κράτους με την υπ’ αριθμ. 138/2004 γνωμοδότηση της Ολομελείας του επιβεβαίωσε όμως ότι το χρόνο που καταρτίσθηκε η σύμβαση με τη SAIC καλώς οι προμήθειες του ΥΠΕΘΑ γίνονταν κατά την ειδική διαδικασία που προβλεπόταν από τη νομοθεσία για το ΥΠΕΘΑ.\nΠέρα όμως απ’ όλα αυτά η ουσία είναι απλή: Όταν ένα υπουργείο δεν έχει κατάλληλη υποδομή και εμπειρία να διεκπεραιώσει μια εργασία, στην οποία υποχρεώνεται να προβεί η χώρα σε ασφυκτικό χρονικό διάστημα, η κυβέρνηση είναι υποχρεωμένη να αναθέσει το έργο σε ένα άλλο υπουργείο. Το θέμα είναι πολιτικό. Προέχει το γενικό συμφέρον. Το γενικό συμφέρον, η πραγματοποίηση των Ολυμπιακών Αγώνων και η άψογη διεξαγωγή τους, καθόριζε στην περίπτωση της ασφάλειας τις αναγκαίες αποφάσεις. Το Υπουργείο Δημόσιας Τάξης συμμετείχε στο όλο έργο μαζί με το Υπουργείο Εθνικής Άμυνας. Ο Υπουργός ενημερωνόταν. Ο Υφυπουργός του ήταν πρόεδρος της σχετικής επιτροπής. Είναι ακατανόητο τι θα ήθελε η Νέα Δημοκρατία να συμβεί. Να γίνει ο διαγωνισμός από το υπουργείο που το ίδιο δεχόταν ότι δεν μπορούσε να ανταποκριθεί; Να ακολουθηθούν άλλες διαδικασίες; Δεν έχει συνειδητοποιήσει ότι λόγω των αλλαγών που επήλθαν μετά την 11η Σεπτεμβρίου μετρούσε αρνητικά κάθε μέρα καθυστέρησης;\nΤο κείμενο του πορίσματος αναφέρεται σε διάφορες δηλώσεις μαρτύρων για τη χρησιμότητα και το μέγεθος του έργου. Το είδος, το μέγεθος, οι στόχοι του συστήματος ασφάλειας δεν αποφασίστηκαν μόνο από την ελληνική κυβέρνηση. Η Διεθνής Ολυμπιακή Επιτροπή έπρεπε να εγκρίνει τις προδιαγραφές της ελληνικής πλευράς σύμφωνα με τη σύμβαση που υπεγράφη για την ανάληψη των Αγώνων. Η Διεθνής Ολυμπιακή Επιτροπή συνεργαζόταν με την ομάδα εργασίας που είχαν συστήσει οι χώρες, οι οποίες ενδιαφέρονταν άμεσα για την ασφάλεια των αγώνων, ΗΠΑ, Μ. Βρετανία, Γερμανία κλπ. Η ομάδα αυτή είχε την καθοριστική γνώμη διότι η Διεθνής Ολυμπιακή Επιτροπή ασπαζόταν απολύτως τις απόψεις της. Αν η Ελλάδα δεν ακολουθούσε τις συστάσεις της θα ματαιώνονταν οι Ολυμπιακοί Αγώνες.\nΟι Ολυμπιακοί Αγώνες ολοκληρώθηκαν με επιτυχία. Η ασφάλεια κατά τη διάρκειά τους ήταν πολύ καλύτερη από άλλους αγώνες, όπως εκείνοι της Ατλάντας. Η επιτυχία αυτή οφείλεται στο ότι σε μια εξαιρετικά κρίσιμη καμπή, όταν αναθεωρήθηκε όλη η δομή του συστήματος ασφάλειας λόγω των γεγονότων της 11ης Σεπτεμβρίου, οι υπεύθυνοι της ελληνικής πλευράς μπόρεσαν να βρουν και να εφαρμόσουν ταχύτατα λύσεις. Την επιτυχία αυτή δεν μνημονεύει η Εξεταστική Επιτροπή. Όμως είναι στοιχείο μιας ολοκληρωμένης εικόνας.\nΣυναντήσεις κ. Χριστοφοράκου\nΟ πρωθυπουργός κ. Σημίτης δεν είχε καμία απολύτως συνάντηση ούτε οποιαδήποτε επαφή με τον κ. Χριστοφοράκο, τον οποίο και δεν γνώριζε. Το ημερολόγιο Χριστοφοράκου δεν δίνει ακριβή εικόνα της πραγματικότητας. Στις 13.10.2010, για παράδειγμα, υποτιθέμενη ημέρα συναντήσεως, ο κ. Σημίτης βρισκόταν στο Biarritz της Γαλλίας όπου συνεδρίαζε το Συμβούλιο Κορυφής της Ευρωπαϊκής Ένωσης. Η χωρίς έλεγχο αναδημοσίευση από την Εξεταστική Επιτροπή στο πόρισμά της των αναφερομένων στο ημερολόγιο του Χριστοφοράκου συναντήσεων έχει ως αποτέλεσμα να παρουσιάζονται ανύπαρκτες συναντήσεις ως πραγματικά γεγονότα. Λειτουργεί παραπλανητικά και δεν βοηθά στην ανεύρεση της αλήθειας.\nΤο πόρισμα της Επιτροπής στηρίζεται και στις δηλώσεις διαφόρων υπαλλήλων της Ζήμενς για τα ποσά που χορηγήθηκαν από την εταιρεία για δωροδοκίες. Ο κ. Σημίτης κατάγγειλε όσους από την ελληνική πλευρά πήραν χρήματα είτε από ασυγχώρητη επιπολαιότητα είτε παραβλέποντας τις νομικές και ηθικές υποχρεώσεις τους. Αναμφισβήτητο πρέπει όμως να είναι επίσης, ότι οι υπάλληλοι της Ζήμενς δηλώνουν ό,τι συμφέρει αυτούς και την επιχείρηση. Παρουσιάζοντας την Ελλάδα ως μια χώρα όπου όλοι ζητούσαν μίζες, συγκαλύπτουν τη δική τους ανηθικότητα και τις διεφθαρμένες πρακτικές που εφάρμοζε η εταιρεία. Η εταιρεία τους ήταν όμως εκείνη που έθεσε σε λειτουργία το αμαρτωλό σύστημα των χρηματοδοτήσεων ανά τον κόσμο, εκείνη που με την απληστία της λειτουργούσε εκμαυλιστικά. Οι ισχυρισμοί τους δεν μπορούν να γίνονται αποδεκτοί άνευ ετέρου, όπως όμως συμβαίνει σε διάφορα σημεία των πορισμάτων των μελών της Εξεταστικής Επιτροπής. Καμια προσπάθεια επίσης δεν φαίνεται να έγινε για να διαπιστωθεί μήπως κάποιοι υπεύθυνοι της Ζήμενς καλύπτουν με τους ισχυρισμούς τους δικές τους καταχρήσεις και υπεξαιρέσεις. Η εμπειρία έχει δείξει σε ανάλογες περιπτώσεις (π.χ. Total στη Γαλλία) ότι οι διαχειριζόμενοι τα μαύρα ταμεία ήταν εκείνοι που αποκόμισαν το μεγαλύτερο όφελος από αυτά.\nΣημαντικές ρυθμίσεις για την καταπολέμηση της διαφθοράς θεσπίστηκαν επί της πρωθυπουργίας Κ. Σημίτη. Αναφέρθηκαν ήδη εκείνες που δημιούργησαν ένα νέο καθεστώς για τις δημόσιες συμβάσεις για έργα και τις προμήθειες.\nΌσον αφορά το πολιτικό χρήμα ήδη το 1996 ψηφίστηκε νόμος 2426/96 για τη χρηματοδότηση των πολιτικών κομμάτων, τον έλεγχο τόσο των οικονομικών τους όσο και των δαπανών των υποψηφίων βουλευτών και τις δηλώσεις περιουσιακής κατάστασης για ένα πολύ ευρύτερο κύκλο προσώπων απ’ ό,τι ίσχυε πριν. Ήταν η πρώτη εκτεταμένη νομοθεσία για όλα αυτά τα θέματα. Ο προηγούμενος νόμος του 1984 αφορούσε μόνο την οικονομική στήριξη των κομμάτων από το κράτος. Ακολούθησαν δύο νόμοι (ν.3023/2002 και ν.3213/2003) οι οποίοι αναθεώρησαν και κωδικοποίησαν τη νομοθεσία. Σε όλες τις περιπτώσεις υπήρχε εκτεταμένη και πλήρης συνεννόηση με τα άλλα κόμματα. Το νομοθετικό πλαίσιο στο τέλος της θητείας της κυβέρνησης του ΠΑΣΟΚ ήταν σύγχρονο, είχε πληρότητα και συνοχή. Προέβλεπε μάλιστα μέτρα, όπως τον δειγματοληπτικό έλεγχο των δηλώσεων του πόθεν έσχες, προώθησε τη σύγκριση στοιχείων και τη μηχανοργάνωσή τους. Η νομοθεσία αυτή ισχύει και σήμερα.\nΌσον αφορά τον έλεγχο της σύννομης και εύρυθμης λειτουργίας της δημόσιας διοίκησης θεσμοθετήθηκαν ελεγκτικά σώματα, όπως το Σώμα Επιθεωρητών Ελεγκτών της Δημόσιας Διοίκησης, την Υπηρεσία Εσωτερικών Υποθέσεων στην ελληνική αστυνομία και το λιμενικό σώμα κ.α. Ο Γενικός Επιθεωρητής Δημόσιας Διοίκησης που θεσπίστηκε το 2002 συντονίζει όλα αυτά τα σώματα. Η επιτυχημένη δραστηριότητα του σημερινού Γενικού Επιθεωρητή οφείλεται στη νομοθεσία εκείνης της εποχής. Εξάλλου, ο Συνήγορος του Πολίτη, ο οποίος θεσμοθετήθηκε επίσης από τη κυβέρνηση Σημίτη μπορεί να παραπέμπει στον εισαγγελέα και στα πειθαρχικά συμβούλια υπαλλήλους που παρανομούν. Οι έρευνες και διώξεις σε βάρος υπαλλήλων υπήρξαν κατά τη διάρκεια της τελευταίας οκταετίας διακυβέρνησης του ΠΑΣΟΚ περισσότερες από ποτέ άλλοτε. Χιλιάδες υποθέσεις ελέγχθηκαν, εκατοντάδες υπάλληλοι παραπέμφθηκαν και πολλοί τιμωρήθηκαν είτε πειθαρχικά και με απόλυση είτε ποινικά.\nΚατά την επιλογή των συνεργατών του ο κ. Σημίτης προσπάθησε να σταθμίσει όλα τα στοιχεία που διέθετε. Επέλεξε πρόσωπα που είχαν αγωνισθεί, αναδειχθεί και είχαν μια θετική εικόνα στο κόμμα που ανήκε. Πρόσωπα για τα οποία δεν του είχε αναφερθεί οποιοδήποτε αρνητικό στοιχείο. Άτομα που είχαν δείξει επανειλημμένα τις ικανότητές τους. Και χρησιμοποίησε βεβαίως και πολλά πρόσωπα που προήλθαν από τις προηγούμενες κυβερνήσεις και την τότε ηγεσία του ΠΑΣΟΚ.\nΌλες οι επιλογές δεν ήταν επιτυχημένες, όπως ήταν φυσικό. Ένα άτομο μπορεί να λειτουργεί θετικά σε ένα συγκεκριμένο περιβάλλον και όταν αποκτήσει ισχύ και δυνατότητες επιρροής να συμπεριφέρεται διαφορετικά. Η εξέλιξη της ηθικής πλευράς ενός ατόμου δεν ακτινογραφείται. Γι’ αυτό χρειάζονται συνεχείς αποτιμήσεις. Πραγματοποιήθηκαν. Είναι γνωστό ότι απομακρύνθηκαν υπουργοί και συνεργάτες από τις θέσεις που κατείχαν, όταν επικρατούσε η εντύπωση μιας συμπεριφοράς ασυμβίβαστης με κανόνες πολιτικής δεοντολογίας. Η απομάκρυνση έγινε χωρίς δισταγμό παρόλο που δεν υπήρχε οποιαδήποτε ένδειξη για αξιόποινες συμπεριφορές.\nΠοτέ δεν δόθηκε σε υπουργούς, κυβερνητικά στελέχη, άλλους λειτουργούς ή συνεργάτες οποιαδήποτε εντολή ή οδηγία για προνομιακή συμπεριφορά υπέρ κάποιας επιχείρησης ή για οποιεσδήποτε συναλλαγές.\nΟι αποφάσεις που λαμβάνονταν στα ανώτατα κυβερνητικά συλλογικά όργανα τηρούσαν αυστηρά τους ισχύοντες κανόνες. Ήσαν διαφανείς και τεκμηριωμένες με γνώμονα πάντοτε το δημόσιο συμφέρον.\nΗ χώρα για τα χρόνια από το 1996 έως το 2004 έκανε σημαντικά βήματα για την ανάπτυξή της, το διεθνές της κύρος, τις υποδομές και τη βελτίωση της διαβίωσης των πολιτών. Μια σύγκριση με το σήμερα είναι εύγλωττη. Όσοι υπήρξαν αντίθετοι στο εγχείρημα της περιόδου 1996-2004 θέλουν να αρνηθούν με κάθε τρόπο αυτά τα θετικά στοιχεία. Γι’ αυτό και καταβάλλουν συστηματική προσπάθεια να παρουσιαστεί η περίοδος της διακυβέρνησης του Κ. Σημίτη ως μια εποχή χωρίς σημασία για την Ελλάδα. Η τυφλή αυτή αντιπαράθεση δεν εξυπηρετεί τη χώρα. Οι πολίτες πρέπει να έχουν μια αντικειμενική αντίληψη πότε υπήρχε πρόοδος και πότε οι πολιτικές των κυβερνήσεων οδήγησαν σε δυσάρεστα αδιέξοδα. Ζούμε όλοι μας αυτή τη στιγμή μια πρωτόγνωρη οικονομική κρίση η οποία προήλθε από την λανθασμένη και αδιάφορη για τα πραγματικά προβλήματα της χώρας οικονομική πολιτική μετά το 2004. Αν θέλουμε να ξεπεράσουμε την κρίση θα πρέπει να δούμε νηφάλια πότε επιτύχαμε και πότε αποτύχαμε στο παρελθόν, πότε προόδευσε η χώρα και πότε όχι. Να δούμε τόσο πώς θα ξεπεράσουμε την υστέρησή μας όσο και πώς θα καταπολεμήσουμε τα φαινόμενα διαφθοράς, με σύστημα και σοβαρότητα. Αντιπαραθέσεις εντυπώσεων και κομματικές διαμάχες δεν ωφελούν τη χώρα. http://www.protothema.gr/politics/article/?aid=121622


"Αφιερωμένο εξαιρετικά": Η Ελλάδα στη EUROVISION (2011-2015) - MusicCorner.gr\nΑρχική ΑΡΧΕΙΟ ΑΦΙΕΡΩΜΕΝΟ ΕΞΑΙΡΕΤΙΚΑ “Αφιερωμένο εξαιρετικά”: Η Ελλάδα στη EUROVISION (2011-2015)\n“Αφιερωμένο εξαιρετικά”: Η Ελλάδα στη EUROVISION (2011-2015)\nΟι “μνημονιακές” συμμετοχές\n2011: Η «φωτιά» του Λούκα…\nΗ μεγάλη περιπέτεια της Ελλάδας, διανύει ήδη τον πρώτο χρόνο της. Τα προβλήματα πολλά, η ανησυχία ακόμα πιο μεγάλη, οπότε το ενδιαφέρον για τη Eurovision βρίσκεται σχεδόν «στην κατάψυξη». Έτσι, η επιλογή του “Watch my dance” με ερμηνευτή το Λούκα Γιώρκα και τη συμμετοχή του Stereo Mike, περνά «στα ψιλά», καθώς στη ζωή του Έλληνα έχει μπει πλέον το μνημόνιο, το ΔΝΤ και η τρόικα…\nΚι όμως, στο Ντίσελντορφ ο νεαρός τραγουδιστής πραγματοποιεί δύο αξιοπρεπέστατες εμφανίσεις. Την πρώτη στον …πρώτο ημιτελικό της 10ης Μαΐου, όπου μάλιστα κατακτά την πρωτιά και την δεύτερη στον τελικό στις 12 του μηνός. Εκεί, η ελληνική συμμετοχή θα τερματίσει στην έβδομη θέση με 120 βαθμούς, μόλις 14 από την πρώτη πεντάδα…\nΤο τραγούδι είχε έντονα τη μουσική και οπτική κουλτούρα της πατρίδας μας, ο Λούκας ήταν εξαιρετικός ερμηνευτικά και κινητικά, οπότε η παρουσία του πέρασε στην ιστορία ως μια από τις πιο αξιοπρεπείς. Και μάλιστα, με μόλις ένα δωδεκάρι (από την Κύπρο…).\nΤην πρώτη θέση κατέλαβε το Αζερμπαϊτζάν, συγκεντρώνοντας 221 βαθμούς με το “Running scared”, ερμηνευμένο από τους Ell & Nikki. Όσο για την Κύπρο, απέτυχε ξανά να προκριθεί στον τελικό, εκπροσωπούμενη από το Χρήστο Μυλόρδο και το «Σαν άγγελος σ’ αγάπησα». Μάλιστα, τερμάτισε στην προτελευταία θέση του ημιτελικού που διαγωνίστηκε.\n2012: «Αφροδισιακή» …κατρακύλα\nΣτο Μπακού του Αζερμπαϊτζάν έλαβε χώρα ο 57ος διαγωνισμός τραγουδιού της Eurovision, με τη χώρα μας να εκπροσωπείται από την Ελευθερία Ελευθερίου και το “Aphrodisiac”. Επιλογή που βεβαίως δεν είχε την παραμικρή τύχη για κάτι καλό, αφού από τη μια το τραγούδι ήταν επιεικώς απαράδεκτο κι από την άλλη, η σκηνική κι ενδυματολογική παρουσία …συναγωνίζονταν την ποιότητα του κομματιού!\nΈτσι, μπορεί να προκρίθηκε με σχετική άνεση στον τελικό της 24ης Μαΐου (τέταρτη στον ημιτελικό), ωστόσο κατέλαβε τη 17η θέση σε 26 συμμετοχές, με 64 βαθμούς. Ευτυχώς που υπήρξαν τα δύο δωδεκάρια από Κύπρο και Αλβανία, αλλιώς θα κατατασσόταν ακόμη πιο χαμηλά. Όχι ότι η Κύπρος πήγε καλύτερα, αφού τερμάτισε 16η και με μόλις ένα βαθμό παραπάνω (65) από την Ελλάδα. Την εκπροσώπησε η Ήβη Αδάμου με το “La, la love”…\nΘριαμβεύτρια της βραδιάς ήταν η Loreen από τη Σουηδία με το “Euphoria”, που συγκέντρωσε 372 βαθμούς.\n2013: Αγάθωνας, μπαγλαμαδάκι και …εξάδα!\nΈπειτα από αρκετά χρόνια, η Ελλάδα συμμετείχε στη Eurovision μ’ ένα τραγούδι το οποίο ταίριαζε σε μεγάλο βαθμό στην κουλτούρα και στη μουσική παράδοσή της. Ήταν το “Alcohol is free” με τους Koza Mostra και τη συνεργασία-έκπληξη του γνωστού Θεσσαλονικιού ρεμπέτη Αγάθωνα Ιακωβίδη.\nΓράφτηκαν κι ακούστηκαν πολλά για την παρουσία του στο θεσμό, ωστόσο ο ίδιος δεν ασχολήθηκε ιδιαίτερα και μάλλον το ευχαριστήθηκε κιόλας. Με το μπαγλαμαδάκι και το κομπολογάκι του, έγινε η ατραξιόν της διοργάνωσης που έλαβε χώρα στο Μάλμε της Σουηδίας και κέρδισε τις εντυπώσεις.\nΤο εισιτήριο για τον τελικό κατακτήθηκε μάλλον εύκολα στο δεύτερο ημιτελικό, ενώ εν τέλει κατέκτησε την έκτη θέση με 152 βαθμούς, στους οποίους περιλαμβάνονται δύο δωδεκάρια από Κύπρο και Σαν Μαρίνο.\nΗ Δανία κατάφερε να κερδίσει την πρωτιά, με το “Only teardrops” και τους Emmelie de forest, συγκεντρώνοντας 281 βαθμούς. Η Κύπρος δε μπόρεσε για ακόμη μια φορά να περάσει στον τελικό, με τη Δέσποινα Ολυμπίου και το «Αν με θυμάσαι»…\n2014: “Rise up” …από την ανάποδη!\nΗ Κοπεγχάγη, πρωτεύουσα της Δανίας, φιλοξένησε πέρσι το διαγωνισμό τραγουδιού της Eurovision, o οποίος έμεινε στην ιστορία όχι τόσο για τα μουσικά δρώμενα, όσο για την παρουσία της (ή του, διαλέγετε και παίρνετε…) Conchita Wurst. Ο/η εκπρόσωπος της Αυστρίας, με τα γυναικεία χαρακτηριστικά και το …μούσι, αποτέλεσε θέμα συζήτησης ευθύς εξαρχής και τα σχόλια έδιναν κι έπαιρναν.\nΌπως και να ‘χει, ο θόρυβος που έγινε γύρω από την παρουσία του/της, έπαιξε σημαντικό ρόλο ώστε να κατακτήσει την πρώτη θέση με το “Rise like a phoenix”, συγκεντρώνοντας 290 βαθμούς.\nΌσο για την Ελλάδα, καλύτερα να μη τα θυμόμαστε. Οι Freaky fortune με το “Rise up” καταποντίστηκαν, τερματίζοντας στην εικοστή θέση (ισοφάριση της χειρότερης που πήραμε ποτέ) με μόλις 35 βαθμούς. Η Κύπρος δε συμμετείχε στη διοργάνωση και φυσικά δεν είχε δικαίωμα ψήφου, κάτι που έπαιξε ρόλο στην παταγώδη αποτυχία.\n2015: Μια …αναπνοή από το τέλος\nΚαι φτάνουμε στη φετινή χρονιά, που βεβαίως θυμόμαστε πολύ καλά, καθώς έχουν περάσει μόλις δέκα μέρες από τη διεξαγωγή του 60ού διαγωνισμού. Στη Βιέννη λοιπόν, η Μαρία-Έλενα Κυριάκου με το “One last breath” κατέλαβε τη 19η θέση με μόλις 23 βαθμούς, που έδωσαν τρεις χώρες: Αλβανία (10), Κύπρος (8) και Αρμενία (5).\nΓράφτηκαν κι ακούστηκαν πολλά, οπότε είναι περιττό να προσθέσουμε κάτι επιπλέον. Πάντως, η ερμηνεύτρια έκανε το καλύτερο που μπορούσε κι απέδειξε ότι έχει μεγάλες φωνητικές δυνατότητες…\nΗ Κύπρος πήγε ακόμη πιο άσχημα, τερματίζοντας 22η με έντεκα βαθμούς (δέκα από την Ελλάδα κι έναν από τα Σκόπια). Εκπρόσωπός της, ο Γιάννης Καραγιάννης με το “One thing I should have done”…\nΝικήτρια της βραδιάς ήταν η Σουηδία, με τον Mans Zelmerlow και το “Heroes”, το οποίο συγκέντρωσε 365 βαθμούς.\nΚάπου εδώ, ολοκληρώνεται το αφιέρωμα της στήλης στις ελληνικές συμμετοχές στη Eurovision, έπειτα από 14 εβδομάδες… Πιστεύουμε ότι δώσαμε σε όλους εσάς μια ανάγλυφη εικόνα της παρουσίας της χώρας μας στη διοργάνωση, με αρκετά ενδιαφέροντα στοιχεία και …παρασκήνια. Ραντεβού …κάποτε στο μέλλον!


Crash test σε 8 πηγές θέρμανσης – Δείτε ποια σας συμφέρει | Grevenamedia.gr - 24 ώρες Τοπικές ειδήσεις Δυτ Μακεδονίας\n1 ώρα Κλειστά όλα τα σχολεία και οι παιδικοί σταθμοί την Δευτέρα 8 Μαρτίου στον Δήμο Δεσκάτης\n8 ώρες Γρεβενά: Εφημερεύοντα και ανοιχτά φαρμακεία για σήμερα Σάββατο 6 Μαρτίου\n17 ώρες Το νέο Διοικητικό Συμβούλιο του Γενικού Νοσοκομείου Γρεβενών\n17 ώρες Συνεδρίαση του Δημοτικού Συμβουλίου του Δήμου Γρεβενών\n21 ώρες Κορωνοϊός: 2.215 νέα κρούσματα -32 θάνατοι, 451 διασωληνωμένοι\n16 Οκτ, 2012 Γρεβενά, Δυτ. Μακεδονία, Ειδήσεις, Ελλάδα, Καστοριά, Κοζάνη, Φλώρινα 0\nΤο συγκριτικό τεστ ανάμεσα στις οκτώ μορφές θέρμανσης έγινε με βάση τις ανάγκες μιας οικογένειας που ζει σε ένα διαμέρισμα 100 τ.μ. Οι εκτιμήσεις θέλουν πως τη διάρκεια της χειμερινής σεζόν θα καταναλωθούν1.200 λίτραπετρελαίου. Για να γίνει πιο εύκολη η σύγκριση με τη βοήθεια του μετατροπέας της Εταιρίας Παροχής Αερίου Αττικής βρήκαμε ότι η ισοδύναμη ποσότητα των λίτρων σε kWh(κιλοβατώρες) ηλεκτρικού ρεύματος είναι 12.630.\nΈνα από τα πλεονεκτήματα του φυσικού αερίου είναι πως η οικογένεια δεν έχει την έγνοια αν άδειασε η δεξαμενή, αν ο διανομέας έκλεψε κατά τη διάρκεια της παράδοσης κλπ. Είναι διαρκής η παροχή του καύσιμου. Για τις 12.630 kWh και με χρέωση στα 0,077 ευρώ ανά kWhτο κόστος είναι 972,51 ευρώ. Πολύ, χαμηλό κόστος θέρμανσης. Για όσους δεν είναι στο δίκτυο το κόστος για την εσωτερική εγκατάσταση κυμαίνεται σε 3.500 – 4.500 ευρώ για μια μέση πολυκατοικία με 15 διαμερίσματα. Οπότε το κόστος ανά διαμέρισμα ανέρχεται μέχρι 300 ευρώ). Σε περίπτωση που απαιτείται και αλλαγή λέβητα, το κόστος ανέρχεται σε 6.500 – 7.000 ευρώ. Η Εταιρία Παροχής Αερίου Αττικής έχει ειδικά χρηματοδοτικά προγράμματα με διευκολύνσεις πληρωμής.\nΤο κόστος τους κυμαίνεται ανάλογα με το μέγεθος και την ποιότητα από 900 έως 2.000 ευρώ. Για τη χειμερινή σεζόν χρειάζονται 4.000 με5.000 κιλάπέλετ. Η μέση τιμή είναι στα 0,28 ευρώ το κιλό. Οπότε χρειάζονται 1.120 με 1.400 ευρώ το χρόνο, πολύ χαμηλότερα από το πετρέλαιο και το ηλεκτρικό ρεύμα. Βέβαια, χρειάζονται εργασίες στο σπίτι καθώς για παράδειγμα θα πρέπει να τοποθετηθεί σωλήνας για την εξαγωγή των καυσαερίων. Επίσης απαιτείται κι ένας σχετικός χώρος για την αποθήκευση των πέλετ. Επιπλέον, θα πρέπει ανά τακτά διαστήματα να εφοδιάζεται η σόμπα.\nΈχει πολύ μεγαλύτερη απόδοση από τη σόμπα, αν και «καίει» πέλετς. Χρειάζονται περίπου 3.000 με4.000 κιλάτο χρόνο. Με μέση τιμή τα 0,28 ευρώ το κιλό, το κόστος θέρμανσης κυμαίνεται από 840 μέχρι 1.120 ευρώ. Οι δαπάνες αγοράς είναι από 2.500 έως 5.000 ευρώ και χρειάζονται αποθηκευτικός χώρος αλλά και τακτικός καθαρισμός.\nΤο ενεργειακό τζάκι είναι καλύτερης απόδοσης από το κλασικό τζάκι. Φτάνει στο 75% η απόδοσή του. Καταναλώνει λιγότερα ξύλα και θερμαίνει πολύ περισσότερο. Εκπέμπει μέσα από ειδικούς αεραγωγούς θερμό αέρα. Χρειάζονται όμως μετατροπές στην κατοικία και το μέσο κόστος είναι γύρω στα 3.000 ευρώ. Σε ξύλα απαιτούνται περίπου7.000 κιλά. Με 0,20 ευρώ το κιλό τότε η συνολική δαπάνη είναι 1.400 ευρώ.\nΠροηγούμενο Οι μαθητές θα επιστρέφουν τα σχολικά βιβλία για να γλιτώσουμε … λεφτά!\nΕπόμενο Σαρωτικές αλλαγές στο γάλα


τα κλιματα ολης της γης!!!\nΜεσογειακή βλάστηση by 5ο Γυμνάσιο Ξάνθης 3389 views\nPractica 8 de photoshop by Neekiizhiito14 924 views\nμεσογειος κλίμα-βλάστηση by Mathiou Konstantina 4962 views\nμεσογειακό κλίμα by Μαυρουδης Μακης 668 views\nμεσογειος by Mathiou Konstantina 5492 views\nΗπειρωτικο κλιμα by xrysa123 230 views\n1. ΣΑ ΚΛΙΜΑΣΑ ΟΛΘ΢ ΣΘ΢ ΓΘ΢!!! ΑΠΟ ΣΙ΢ ΜΑΘΘΣΡΙΕ΢ : ΚΩ΢ΣΑΝΣΙΝΑ ΚΕ΢ΙΔΟΤ ΒΑΡΒΑΡΑ ΚΑΛΑϋΙϋΣΗΟΓΛΟΤ\n2. ΣΙ ΕΚΝΑΙ ΚΛΙΜΑ;ΚΛΙΜΑ ΟΝΟΜΑΗΟΤΜΕ ΣΘ ΜΕ΢ΘΘΕΡΜΟΚΡΑ΢ΙΑ ΚΑΙ ΣΘ ΜΕ΢Θ΢ΤΧΝΟΣΘΣΑ ΒΡΟΧΟΠΣΩ΢ΕΩΝ ϋΘΑΝΕΜΩΝ ΠΟΤ ΧΑΡΑΚΣΘΡΙΗΟΤΝΖΝΑΝ ΣΟΠΟ.\n3. ΕΤΚΡΑΣΟ ΚΛΙΜΑΕφκρατο κλίμα: Παρουςιάηειιπιεσ κερμοκραςίεσ, ζχειτακτικζσ βροχζσ και ζχει και τισ 4εποχζσ. Βλάςτθςθ: ζχει δάςθφυλλοβόλων ,ανεπτυγμζνθγεωργία και κτθνοτροφία.Επικρατεί ςτισ παρακαλάςςιεσανατολικζσ και δυτικζσ περιοχζστων θπείρων.\n4. ΣΡΟΠΙΚΟ ΚΛΙΜΑ Σροπικό κλίμα: επικρατοφν υψθλζσ κερμοκραςίεσ όλο το χρόνο με εναλλαγζσ ξθρϊν και υγρϊν εποχϊν. Θ βλάςτθςθ εξαρτάται από τον όγκο των βροχοπτώςεων. Οι περιοχζσ που δζχονται πολλζσ βροχοπτϊςεισ είναι καλυμμζνεσ με πυκνά δάςθ. Αντίκετα, ςτισ περιοχζσ όπου θ βροχι ςπανίηει, το κλίμα είναι ξθρό τροπικό, και τα τοπία είναι ςχεδόν ερθμικά. Εκεί ςυναντάμε τισ ςαβάνεσ.\n5. ΠΟΛΙΚΟ ΚΛΙΜΑΠολικό κλίμα : πάρα πολφ χαμθλζσ κερμοκραςίεσ όλο το χρόνο, ςχεδόνκακόλου βροχζσ. Εδϊ ςυναντάμε τεράςτιεσ εκτάςεισ πάγου και χιονιοφ. Οιχειμϊνεσ ζχουν μεγάλθ διάρκεια, ενϊ τα καλοκαίρια είναι ςφντομα. Οικερμοκραςίεσ είναι πολφ χαμθλζσ. Σα νερά όλουσ τουσ μινεσ είναιπαγωμζνα.\n6. Ι΢ΗΜΕΡΙΝΟ ΚΛΙΜΑΙςθμερινό κλίμα: Ζχει μια μόνο εποχι, κερμι με ςυχνζσ καιάφκονεσ βροχζσ.Εδϊ ςυναντάμε τισ ηοφγκλεσ. Οι περιοχζσ που βρίςκονταιςτθν ιςθμερινι ηϊνθ αποτελοφν το 6% τθσ γιινθσεπιφάνειασ και φιλοξενοφν τα μιςά ζμβια ηώα του πλανιτθμασ.\n7. ΜΕ΢ΟΓΕΙΑΚΟ ΚΛΙΜΑΕίναι μια ειδικι κατθγορία τουεφκρατου κλίματοσ που ςυναντάταιςτθ Νότια Ευρϊπθ, ςτθν Καλιφόρνιατων Θ.Π.Α. και ςτθ βόρεια και νότιαΑφρικι. Οι χειμϊνεσ είναι ιπιοι, ενϊτα καλοκαίρια είναι κερμά.\n8. ΕΤΧΑΡΙ΢ΣΟΤΜΕ ΠΟΛΥ!!!  \nΓεωγραφία Ε΄ 2.16. ΄΄Η έννοια του κλίματος - Διαφορές καιρού και κλίματος΄΄